Mansa Musa: Manusia Paling Kaya Dalam Sejarah

Tatkala seseorang terfikirkan tentang manusia yang paling kaya dalam sejarah, seringkali golongan yang terlintas di dalam benak adalah ahli-ahli industri dari era moden, seperti keluarga Rothschild, keluarga Rockefeller, atau keluarga Carnegie. Mungkin juga beberapa nama billionair seperti Bill Gates, Carlos Slim, atau pak-pak sheikh Arab yang kaya belaka. Namun, manusia yang paling kaya dalam sejarah ialah seorang pemerintah Mali yang bernama Musa Keita I. Beliau merupakan Mansa ke-10 bagi Empayar Mali (Mansa adalah gelaran seperti ‘sultan’ atau ‘maharaja’). Baginda merupakan seorang yang sangat kaya dan bermewah-mewahan dalam perbelanjaannya sampaikan mampu menjejaskan ekonomi Mesir dengan hanya melaluinya!Dilahirkan pada tahun 1280an, Mansa Musa memperluaskan wilayah Empayar Mali dengan menakluk 24 buah kota dan wilayah sekitar. Menjelang kemangkatannya pada tahun 1337M, harta kekayaan yang dikumpulkannya terlalu banyak sehingga tidak dapat dihitung. Jika mengambil kira inflasi, jumlah kekayaan Mansa Musa I mungkin mencecah sehingga $400 billion.Kekayaan kedua yang menyusulinya – iaitu harta terkumpul keluarga Rothschild – hanya mencecah $350 billion. Harta kekayaan J.D. Rockefeller pula mencecah $340 billion; $310 billion bagi Carnegie; $200 billion bagi Muammar Gaddafi; $136 billion bagi Bill Gates dan Carlos Slim pula dengan jumlah kekayaan sebanyak $68 billion. Dalam erti kata lain, tidak seorang pun manusia yang disinonimkan dengan kekayaan mampu berada hampir dengan nilai bersih harta milik Raja Afrika ini.“Mustahil sama sekali untuk meletakkan angka yang tepat bagi mengukur harta kekayaannya,” ujar Jacob Davidson dalam Time Magazine.

MAHARAJA MUSAMansa Musa I menghasilkan kekayaan awalnya dari sumber lombong emas dan garam di Afrika Barat. Empayar Mali ini ditubuhkan dari saki-baki Empayar Ghana. Pada masa kemuncaknya di bawah pemerintahan Musa I, Empayar Mali mendominasi Afrika Barat; bermula dari Lautan Atlantik hingga ke Timbuku, termasuklah wilayah-wilayah moden Chad, Cote d’Ivoire, Gambia, Guinea, Guinea-Bissau, Mali, Mauritania, Niger, Nigeria dan Senegal. Keluasan empayar tersebut mencecah 2000 batu (3218.69 km). Selain itu, Mansa Musa turut memasukkan sejumlah kota ke bawah pemerintahan langsungnya – antara kota paling penting adalah Timbuktu dan Gao. Beliau mengutip ufti daripada kota-kota tersebut. Semasa Eropah sedang bergelut dengan masalah kebuluran, wabak dan peperangan golongan bangsawan, kerajaan-kerajaan di Afrika pula menikmati kelimpahan harta kekayaan.

Menurut adat masyarakat Mali, seorang raja perlu melantik seorang pemangku apabila baginda bermusafir bagi menunaikan haji ke Mekah atau sedang mengendalikan suatu urusan luar. Andai raja tersebut tidak pulang, pemangku yang dilantik tersebut bakal naik takhta. Keadaan seperti ini berlaku apabila Abubakari Keita II (pendahulu Musa) berangkat keluar untuk melaksanakan misi mencari hujung Laut Atlantik dan baginda tidak pulang-pulang sesudah itu.

Sebelum menaiki takhta pada tahun 1312M, Musa I menghantar 2000 buah kapal untuk mencari maharaja Mali tersebut. Apabila tiada siapa kembali dari misi pencarian itu, kesemua pembesar Mali bersetuju agar Musa I diangkat menjadi maharaja Mali yang sah.

KEKAYAAN MANSA MUSAKekayaan Mansa Musa I bukanlah satu-satunya legasi yang beliau miliki. Dengan mengawal laluan-laluan perdagangan penting antara Mediterranean dan pesisiran Afrika Barat, Mansa Musa menjadikan kota Timbuktu yang dikuasainya itu sebagai pusat kebudayaan dan keilmuan Islam di Barat. Beliau memberikan upah berupa 440 paun (hampir 200kg) emas kepada artikek Andalusia agar membina Masjid Djinguereber, binaan yang masih berdiri pada hari ini. Mansa Musa juga mendirikan Universiti Timbuktu untuk menarik lebih ramai ilmuwan dan artisan dari seluruh dunia Islam. Beliau menggalakkan kemajuan di seluruh empayarnya dengan menyalurkan dana pembinaan sekolah dan masjid.

Mansa Musa I mula meraih perhatian dunia pada tahun 1324M apabila melakukan perjalanan haji ke Mekah. Di dalam bukunya, Chronicle of the Seeker, Mahmud Kati, seorang ilmuwan Muslim-Afrika mencatatkan sebuah peristiwa yang mendorong Mansa Musa untuk menunaikan haji.

“Mali-koy Kankan Musa merupakan seorang sultan yang soleh dan memiliki pekerti mulia… Sebab kepada penunaian hajinya disampaikan seperti berikut kepada saya oleh seorang ulama bernama Muhammad Quma, seorang yang menghafal kebudayaan purba. Beliau berkata bahawa Mali-koy Kankan Musa telah membunuh ibundanya, Nana Kankan secara tidak sengaja. Beliau berasa begitu menyesal atas perkara tersebut. Untuk bertaubat, beliau mengeluarkan sejumlah besar wang dalam amal sedekah dan bertekad untuk berpuasa sepanjang hayat. Beliau pernah bertanya kepada salah seorang ulama pada zamannya tentang perbuatan yang perlu dilaksanakan bagi menebus kesalahan tersebut. Ulama itu menjawab, “Kamu perlu mencari perlindungan menerusi (keberkatan) Nabi Allah. Segeralah mendapatkannya, letakkan diri tuanku di bawah lindungannya dan meminta pada baginda agar memberi syafaat buat kamu di hadapan Tuhan – Tuhan pasti akan menerima syafaatnya.” (Kati, 1987).

PERBELANJAAN BESAR DALAM PERJALANAN HAJI MANSA MUSAPerjalanan sejauh 4000 batu (6437.38km) ke Mekah merupakan sebuah permusafiran yang mempamerkan kekayaan Mansa Musa sampaikan ia menarik perhatian dunia Eropah. “Beliau membawa kafilah yang merentang begitu panjang – sejauh mata memandang,” ujar Jessica Smith dalam satu sesi TED-Ed. “Para penghikayat merincikan bahawa rombongan pengiringnya terdiri dari puluhan ribu tentera, orang awam dan hamba sahaya, termasuklah 500 orang bentara yang membawa barangan emas dan berpakaian sutera. Begitu juga dengan unta-unta dan kuda-kuda yang mengangkut sejumlah besar jongkong emas.”

Mansa Musa turut membawa bersama isterinya, Inari Konte dan 500 orang dayangnya. Dalam perjalanan, beliau membina sejumlah masjid termasuklah di Dukurey, Gundam, Direy, Wanko, dan Bako. Kebanyakan masjid yang dibinanya itu masih lagi berdiri pada hari ini. Turut dikisahkan bahawa ketika beliau tiba di kota Kaherah yang masyhur, Mansa Musa I berbelanja dengan begitu besar – memberikan habuk emas kepada golongan miskin, membelikan makanan untuk rombongannya, dan berbelanja buah tangan untuk dibawa pulang – hinggakan beliau menyebabkan inflasi kepada Kaherah yang mengambil masa selama bertahun-tahun untuk pulih. Madinah dan Mekah juga mengalami inflasi berikutan perbelanjaan Mansa Musa di sana. Beliau mengambil masa setahun untuk menghabiskan musafirnya itu dan kembali ke Mali.

MELETAKKAN MANSA MUSA DI PETA

Kisah berkenaan perjalanan haji Mansa Musa ini telah dilupakan oleh ramai ilmuwan, walaupun ia dikenang semula sebagai sebahagian dari pameran permusafiran “Kafilah-Kafilah Emas, Serpihan Sejarah: Kesenian, Kebudayaan dan Pertukaran Merentas Gurun Sahara di Afrika Pada Zaman Pertengahan.” Mansa Musa merupakan figura besar dalam pameran tersebut yang menjejak perjalanan hajinya menerusi artifak-artifak mewah yang dikaitkan dengan zaman pemerintahannya dan sultan Kaherah di Mesir.Kekayaan milik Mansa Musa I ini meletakkannya, secara literal, dalam peta apabila sebuah lukisan yang menggambarkan dirinya disertakan dalam Atlas Catalan tahun 1375M, iaitu salah satu peta dunia paling penting bagi dunia Eropah pada zaman pertengahan.Mansa Musa mangkat sekitar tahun 1332 hingga 1337M. Takhtanya diwarisi oleh puteranya yang bernama Mansa Maghan I, yang memerintah selaku pemangku semasa ayahandanya keluar menunaikan haji. Namun, Maghan I hanya memerintah selama empat tahun sebelum pakciknya, Mansa Sulayman mewarisi takhta. Empayar Mali terus mengecap kemewahan selama seabad selepas kemangkatan Mansa Musa, hinggalah pihak Portugis kemudiannya menubuhkan jalan perdagangan yang baru.

DIOLAH DAN DITERJEMAHKAN DARI:


Dr Burhanuddin Al-Helmy: Pejuang Negara Yang Dilupakan

Sebut
saja nama Dr Burhanuddin al-Helmy, mungkin ada yang menggaru kepala tentang
siapa susuk tubuh itu. Namanya mungkin kurang dikenali berbanding tokoh-tokoh
kebangsaan lain seperti Tunku Abdul Rahman, Tun Abdul Razak dan Tun Dr Ismail,
sumbangannya kepada usaha kemerdekaan negara juga seharusnya tidak boleh
dipandang sepi. Selain dikenali sebagai seorang ahli politik dan doktor
homeopati, beliau juga merupakan seorang pemikir awal Islam di Tanah Melayu
selepas didedahkan kepada pelbagai bentuk ideologi dan situasi politik.

Latar belakang

Dr Burhanuddin atau nama sebenarnya Burhanuddin bin Haji Muhammad Noor dilahirkan pada 29 Ogos 1911 di Kampung Changkat Tualang, Kota Bharu, Perak dalam sebuah keluarga yang sederhana tetapi kuat pegangan agamanya. Bapanya, Haji Muhammad Noor yang mempunyai darah kerabat diraja Minangkabau bekerja sebagai seorang petani. Merupakan sebahagian daripada tarikat sufi Naqshabandi, dia amat bertuah kerana berkesempatan berguru dengan beberapa tokoh agamawan terkenal termasuk Sheikh Mohammad Khatib Minangkabau di Makkah. Selain dikenali kerana sifat warak, Haji Muhammad Noor juga merupakan seorang yang tenang dan berhati lembut sehingga dikenali sebagai Abi Halim oleh rakan-rakannya. Nama gelaran itu kemudian diwarisi oleh Dr Burhanuddin sebagai al-Helmy yang bermaksud seorang yang penyabar, lembut, tenang dan bukan pemarah. Ibunya, Sharifah Zahrah binti Habib Osman berdarah campuran Melayu-India Muslim dan dihormati oleh masyarakat.

Sejak dari kecil lagi, beliau didedahkan dengan pendidikan Islam. Dari tahun 1917 hingga 1923, Dr Burhanuddin belajar di Sekolah Melayu Behrang Ulu dan sebuah sekolah Melayu di Bakap, Perak. Semasa berusia 13 tahun, beliau dihantar ke sebuah pesantren di Sungai Jambu, Padang Panjang, Sumatera untuk mendapatkan pengajian Islam. Di situ, Dr Burhanuddin dididik oleh beberapa tokoh Kaum Muda yang dikatakan mempunyai pemahaman menyeluruh terhadap Islam. Beliau berkata, “Bila saya belajar di Indonesia, saya dapat mempelajari Bahasa Belanda dan guru-guru agama saya merupakan orang Kaum Muda yang mempunyai pemahaman progresif terhadap Islam. Dari situ, pemikiran saya terbentuk selepas menerima pendekatan dan penjelasan moden.”

Selepas
berkelana selama dua tahun di Padang Panjang, Dr Burhanuddin dihantar pula ke
Sekolah Pondok Pulau Pisang di Jitra, Kedah. Tetapi beliau tidak lama di situ
kerana kurang selesa dengan teknik pembelajaran yang mementingkan ingatan.
Beliau kemudiannya berpindah ke Madrasah al-Mashhur al-Islamiyyah di Pulau
Pinang pada tahun 1927 di mana di situ membantunya menguasai Bahasa Arab.
Setahun selepas itu, Dr Burhanuddin melanjutkan pelajarannya ke India bukan
saja untuk menimba ilmu tetapi juga untuk mencari pengalaman. Di sana, beliau
didedahkan dengan pemikiran pemimpin-pemimpin India seperti Mohd Ali Jinnah dan
Pandit Nehru serta menunjukkan minat terhadap pergerakan kemerdekaan yang
digerakkan oleh Mahatma Gandhi.

Semasa
di India, lebih banyak bahasa dikuasai Dr Burhanuddin seperti Bahasa Inggeris,
Bahasa Jerman dan Bahasa Perancis. Dari situ, ia membawa kepada pembelajaran
dalam pelbagai bidang seperti perbandingan agama, metafizik, falsafah dan
psikologi pengajaran. Dan bila menyambung pengajian Doktor Falsafah di
Universiti Muslim Aligarh, beliau turut menulis satu disertasi berkenaan
karya-karya ahli falsafah dan ahli sufi terkenal seperti Imam al-Ghazali,
al-Qusyairi dan Ibnu Athaillah al-Sakandari. Menerusi pendedahan dari
karya-karya filsuf silam dan kontemporari ketika itu, ia mempengaruhi corak
pemikiran Dr Burhanuddin untuk tahun-tahun mendatang. Beliau memperoleh ijazah
Doktor Perubatan Homeopati (MDH) dari Kolej Perubatan Ismaeliah, New Delhi dan
Doktor Falsafah dari Universiti Muslim Aligarh. Selepas menamatkan pengajian,
beliau berkelana ke negara-negara Timur Tengah seperti Mesir dan Palestin
sebelum kembali ke tanah air pada tahun 1935.

Semasa
di Singapura, Dr Burhanuddin mengajar Bahasa Arab di Sekolah Arab al-Junid dan
turut menjadi editor penerbitan majalah Taman Bahagia. Namun tidak lama selepas
keluaran pertama majalah itu, beliau ditahan oleh pihak berkuasa selama enam
bulan atas alasan majalah itu menyebarkan propaganda anti-British. Namun
hakikatnya, majalah itu menyebarkan mesej kebangsaan iaitu bangkitnya orang
Melayu dari cengkaman penjajahan dengan menjadikan Islam sebagai tunjang utama.
Selepas dibebaskan, beliau kemudiannya membuka klinik-klinik homeopati bersama
Dr Rajah di Singapura dan Johor Bahru pada tahun 1939. Kedua-dua klinik ini
terus beroperasi sehinggalah gelombang Perang Dunia Kedua (WWII) melanda Tanah
Melayu pada tahun 1942.

Dr Burhanuddin turut aktif dalam pertubuhan Jamiyyah al-Islamiyyah Singapura, sebuah organisasi berorientasikan agama dengan beliau mengisi jawatan sebagai setiausaha. Keupayaan intelektualnya sentiasa mendapat perhatian ramai. Contohnya pada tahun 1937, beliau mengikut Haji Abbas Mohd Taha yang ketika itu mengisi jawatan sebagai Hakim Besar Singapura sebagai wakil organisasi dalam satu debat dengan ulama Kaum Tua di Istana Sri Cemerlang, Kelantan. Penyertaan beliau menandakan ketinggian ilmu agamanya diiktiraf ramai walaupun dikenali sebagai pakar homeopati. Menjelang tahun 1942, Dr Burhanuddin sudah mula aktif memperjuangkan kemerdekaan negara bermula dengan Kesatuan Melayu Muda (KMM), Parti Kebangsaan Melayu Malaya (PKMM) dan akhir sekali Parti Islam Se-Malaya (PAS).

KMM dan KRIS

Sesiapa
yang menyelusuri sejarah KMM pasti perasan kebanyakan tokoh yang terlibat
datang dari pelbagai latar belakang. Ibrahim Haji Yaakob dan Ishak Haji
Muhammad (Pak Sako) datang dari latar belakang sekular sementara sesetengah
ahli baru KMM datang dari pendidikan madrasah seperti Madrasah Ihya Al-Sharif
di Gunung Semanggol, Perak. Malah pengetua madrasahnya, Haji Abu Bakar al-Baqir
merupakan orang bertanggungjawab menyemarakkan semangat kebangsaan Melayu sejak
madrasah itu ditubuhkan pada tahun 1934.

KMM berorientasikan anti-British dan mempunyai aspirasi menubuhkan sebuah negara Melayu dengan menggabungkan Tanah Melayu dengan Indonesia yang belum merdeka ketika itu di bawah satu panji baru bernama Melayu Raya. Walaupun Dr Burhanuddin kurang aktif bersama KMM, idea Melayu Raya ini terus melekat dengan dirinya dan terus diperjuangkan walaupun di atas platform parti yang berbeza (PKMM dan PAS) untuk tahun-tahun terkemudian. Penyertaan beliau dalam organisasi ini dibuat menerusi perhubungannya dengan salah seorang orang kuat KMM, Mustapha Hussein yang berkunjung ke klinik homeopatinya di Kuala Lumpur.

Menjelang
WWII, ramai pemimpin KMM ditahan atas alasan disyaki bersubahat dengan Jepun.
Tetapi Dr Burhanuddin tidak ditahan kerana dari sudut pandang pihak British,
penyertaannya dalam organisasi itu tidak aktif. Selepas Jepun menduduki seluruh
Asia Tenggara termasuk Tanah Melayu pada tahun 1942, KMM kembali aktif dengan
bekerjasama dengan Jepun dan pada masa sama, membantu Parti Komunis Malaya
(PKM) dan Tentera Rakyat Tanah Melayu Anti-Jepun (MPAJA) secara rahsia. Bagi
menjayakan agenda kolaborasi ini, Ibrahim mencadangkan nama Dr Burhanuddin sebagai
Penasihat Adat Istiadat dan Kebudayaan Melayu untuk pihak Jepun di Taiping.

Nama beliau dipilih berikutan latar belakangnya sebagai seorang doktor homeopati, mempunyai semangat Melayu yang tinggi dan latar belakang pendidikan agamanya. Semasa di Taiping, beliau turut menjalin hubungan dengan pengetua Madrasah Ihya, Haji Abu Bakar. Madrasah tersebut merupakan markas pejuang-pejuang kebangsaan yang mempunyai latar belakang pendidikan agama dan hubungan ini membantu madrasah tersebut dari jatuh ke tangan Jepun dan ditukar peranannya sebagai markas tentera. Sedar akan kekejaman yang dilakukan Jepun terhadap rakyat Tanah Melayu terutama orang Melayu, Dr Burhanuddin juga menasihati mereka untuk tidak menghantar orang-orang Melayu ke sempadan Thai-Burma sebagai buruh paksa Landasan Keretapi Maut.

Menerusi
jawatan ini, Dr Burhanuddin mendapat beberapa keistimewaan. Setiap kali
berkunjung ke perkampungan-perkampungan sekitar Taiping, beliau disambut mesra
oleh penduduk tempatan. Di situ, beliau cuba memberi kata-kata semangat dalam
menghadapi kesukaran penjajahan Jepun. Dengan jawatan ini juga membolehkannya
mendapat bekalan makanan yang lebih banyak di mana sebahagian daripadanya
diagih-agihkan kepada jiran-jiran secara senyap-senyap tanpa pengetahuan Jepun.

Bila ditanya tentang pandangannya terhadap Jepun, Dr Burhanuddin berkata, “Kekejaman, kebengisan, kedurjanaan, kezaliman facis Jepun tiada siapa yang tidak kenal dan tidak perlu dituliskan pemerintahan tangan besi Firaun kurun dua puluh. Gerakan kebangsaan diharamkan sama sekali oleh Jepun. Maka ahli-ahli kebangsaan Melayu kiri telah mengambil langkah Musa dalam istana Firaun. Ada yang tinggal di dalam, ada yang tinggal di luar mengambil bahagian di hutan rimba jadi antifacis ada yang menjalankan gerakan rayap semut putih, harimau dan sebagainya… ada pula yang memasukkan diri dalam Bintang Tiga, Communist Party, Anti-Facist dan lain lain… kesedaran dan kemarahan kebangsaan Melayu bertambah berbangkit dengan sebab pekerti Jepun menyerahkan empat buah negeri Melayu kepada Thai.”

Menerusi keterangan itu, jelaslah Dr Burhanuddin juga menolak pendudukan Jepun dan menyifatkan mereka dua kali lima sahaja dengan British. Ini kerana kebanyakan pertubuhan politik dan nasionalisme diharamkan serta-merta termasuk KMM dan mana-mana gerakan bersenjata akan ditekan hebat oleh mereka. Tindakan Jepun yang menyerahkan empat negeri Melayu di utara Tanah Melayu kepada Siam dan menggabungkan pentadbirannya dengan Sumatera juga menyemarakkan lagi api kemarahan orang Melayu terutama kelompok KMM yang kecewa dengan janji kosong Jepun.

Mungkin
atas sebab itulah, ramai pemimpin KMM termasuk Mustapha memilih berjuang di
dalam hutan dan menempelak Ibrahim kerana membelakangi organisasi itu dalam
banyak hal termasuk agenda kemerdekaan. Tetapi kedua-dua Ibrahim dan Dr
Burhanuddin memilih bekerjasama kerana merasakan mereka ada peluang untuk memerdekakan
Tanah Melayu bersama-sama dengan Indonesia memandangkan ia sudah dijanjikan
Jepun dalam propaganda-propaganda mereka sebelum WWII.

Selepas mendapat kebenaran daripada Jeneral Seishiro Itagaki, kedua-duanya berunding dengan pemimpin-pemimpin Indonesia untuk menjayakan agenda itu pada April 1945 di Indonesia. Pada 28 Mei 1945, Sukarno membawa usul memasukkan Tanah Melayu dalam kemerdekaan Indonesia dalam mesyuarat Badan Penyelidik Usaha Persiapan Kemerdekaan Indonesia. Melalui badan ini, kata putus dan usul yang dikemukakan oleh pemimpin ulung Indonesia itu telah dipersetujui atas alasan ia memberi faedah keselamatan dan kedaulatan politik Indonesia. Seterusnya pada 12 dan 13 Ogos 1945, pertemuan lebih lanjut diadakan di Taiping yang turut dihadiri oleh Dr. Burhanuddin sendiri bersama-sama Ibrahim, Sukarno dan Mohamad Hatta dalam usaha untuk membincangkan soal-soal kemerdekaan ‘Indonesia Raya’.

Kedatangan
dua pemimpin nasionalis Indonesia itu ke Taiping secara kebetulan kerana mereka
dalam perjalanan pulang dari Saigon, Vietnam selepas bertemu dengan Ketua Turus
Agung Tentera Jepun bagi Asia, Field Marsyal Count Terauchi. Dalam pertemuan
tersebut mereka telah berbincang, mencapai kata sepakat dan membuat perjanjian
seperti Kemerdekaan Tanah Melayu turut bersatu dengan Indonesia, perisytiharan
kemerdekaan akan diumumkan pada penghabisan bulan itu (Ogos), dan Tanah Melayu
akan menghantar lapan perwakilan delegasi ke Jakarta untuk turut
mengisytiharkan kemerdekaan dan pembentukan pemerintahan sementara negara
Republik Indonesia sekali dengan Tanah Melayu.

Berikutan
itu, ia memberi idea kepada Ibrahim dan Dr Burhanuddin menubuhkan sebuah lagi
organisasi iaitu Kesatuan Rakyat Indonesia Semenanjung pada tahun 1945. KRIS
hakikatnya versi kedua KMM di mana ia mempunyai persamaan dari segi dasar
politik, nasionalisme dan keanggotaannya. Untuk meraih sokongan mendapatkan
kemerdekaan, satu persidangan diadakan di Station Hotel, Kuala Lumpur yang
dihadiri wakil-wakil pemuda Melayu dari Tanah Melayu, Selatan Thailand dan
Kepulauan Riau-Lingga. Hasilnya, beberapa keputusan telah dibuat:

a)
Perjuangan kemerdekaan bersama Indonesia wajib diteruskan dengan IBHY (Ibrahim
Hj. Yaakub), Onan Siraj, Hassan Manan dan Ramly Tahir diutus ke Jakarta (Sdr.
Ramly tak jadi pergi).

b)
Kongres KRIS 16-17 Ogos diserahkan kepada Dr. Burhanuddin untuk memimpinnya
bersama Hassan Manan, Dato’ Onn, Tengku Hussein-Singapura dan lain-lainnya.

(c)
IBHY, Onan Siraj dan Ramly Tahir dikehendaki ke Singapura malam 15.8.45 itu
juga untuk menguruskan delegasi ke Jakarta, sepasukan Giyu Gun dikirim ke Kuala
Lumpur untuk bersama MPAJA melawan tentera Inggeris.

d)
Pagi pukul 2.00 pada 17.8.1945 kami bertiga sampai di Singapura dan terus
berunding dengan wakil MPAJA Singapura di Tiong Bharu yang masih bersetuju Giyu
Gun dikirimkan ke Kuala Lumpur.

KRIS dilihat sebagai penerusan cita-cita Melayu Raya dan sebahagian daripada cubaan menghalang kemasukan semula British ke Tanah Melayu. Untuk memantapkan lagi usaha pertahanan, pemuda-pemuda yang mempunyai latihan ketenteraan akan diserap sebagai tentera menentang kemasukan tentera British pasca-WWII pada Disember 1945. Tetapi hasrat Melayu Raya itu tidak kesampaian selepas Jepun menyerah kalah berikutan serangan bom atom Amerika Syarikat di Hiroshima dan Nagasaki pada 15 Ogos 1945. Dua hari selepas itu, pemimpin-pemimpin nasionalis Indonesia mengisytiharkan kemerdekaan secara tergesa-gesa pada 17 Ogos. Pada 18 Ogos, KRIS dibubarkan serta-merta seiring dengan kekalahan Jepun. Ibrahim pula melarikan diri ke Jawa, Indonesia bersama rakan baiknya, Hassan dan ahli keluarganya tanpa membawa Dr Burhanuddin.

PKMM

Selepas tamat WWII, sebuah parti baru ditubuhkan di Ipoh, Perak pada 17 Oktober 1945 iaitu Parti Kebangsaan Melayu Malaya (PKMM). Pengerusi pertama PKMM ialah Mokhtaruddin Lasso dengan Dr Burhanuddin dipilih sebagai Naib Pengerusi walaupun tiada dalam mesyuarat. Parti ini terpengaruh dengan idea-idea nasionalis-nasionalis Indonesia seperti Sukarno dan Mohamad Hatta serta mahukan PKMM menjadi seperti Partai Nasionalist Indonesia (PNI). Matlamat utamanya ialah membela nasib orang-orang Melayu yang tertindas dan akhirnya mencapai kemerdekaan bagi bangsa Melayu.

Namun
selepas Mokhtaruddin menghilangkan diri secara tiba-tiba, struktur kepimpinan
parti dirombak semula. Pada pertengahan 1946, Dr Burhanuddin dipilih sebagai
Pengerusi, Pak Sako sebagai Naib Pengerusi dan Ahmad Boestamam sebagai
Setiausaha Agung parti. Untuk dua tahun berikutnya, PKMM menjadi figura utama
dalam pergerakan radikal nasionalis Melayu. Pada awalnya, PKMM turut menyokong
agenda Malayan Union atas alasan dengan memasukkan Singapura dalam satu
kesatuan Melayu, ia dapat merealisasikan fasa awal Melayu Raya yang direncana
sebelum ini.

Tetapi
selepas mendapat tahu isu sebenar menyelubungi Malayan Union, PKMM turut
bekerjasama dengan UMNO yang ketika itu diketuai Dato Onn Jaafar selama lima
bulan menentang perlaksanaan Malayan Union. Tetapi kerjasama tersebut tidak
bertahan lama berikutan pendekatan perjuangan yang berbeza membabitkan
kedua-dua parti. Yang pasti, UMNO berjaya menggembleng orang Melayu menolak
agenda kesatuan yang dibawa British itu dan ia kemudiannya digantikan oleh
Persekutuan Tanah Melayu berkuatkuasa pada tahun 1948.

Cadangan
penubuhan persekutuan ini dibantah ramai pihak termasuk PKMM. Ini membawa
kepada penubuhan pelbagai organisasi seperti Majlis Tindakan Bersama Se-Malaya
(AMCJA), Kesatuan Demokratik Malaya (MDU) dan Pusat Tenaga Rakyat (PUTERA).
Melalui PKMM, PUTERA mengadakan kerjasama dengan AMCJA termasuk membentuk
perlembagaan yang dinamakan Perlembagaan Rakyat pada April 1947. 10 fasal
perlembagaan ini diajukan iaitu:

i.
Tanah Melayu bersatu termasuk Singapura.

ii.
Tanah Melayu merupakan sebuah negara Melayu.

iii.
Bahasa Melayu sebagai bahasa rasmi.

iv.
Satu bendera dan satu lagu kebangsaan untuk Tanah Melayu.

v.
Kerajaan Pusat dan Majlis Negeri dipilih rakyat.

vi.
Mengembalikan kedaulatan sebenar para Sultan yang diletakkan di tangan rakyat.

vii.
Memajukan politik, ekonomi dan sosial orang Melayu.

viii.
Agama Islam dan adat istiadat Melayu diletakkan di bawah kuasa orang Melayu.

ix.
Hak kewarganegaraan yang sama dan tanggungjawab semua yang menjadikan Tanah
Melayu tanah airnya dan tumpuan taat setianya.

x.
Pertahanan dan hal ehwal luar negeri di bawah kawalan bersama sementara
Kerajaan Pusat dan Kerajaan Baginda Raja Inggeris.

Namun, perlembagaan ini ditolak oleh British dan hasil kerjasama UMNO dan Raja-Raja Melayu, agenda Persekutuan Tanah Melayu direalisasikan pada 1 Februari 1948. Ternyata agenda Melayu Raya ditolak ramai pihak ketika itu. Pada pertengahan 1948, pakatan AMCJA-PUTERA retak apabila MDU dibubarkan dan Persekutuan Kesatuan Perdagangan Se-Malaya tidak lagi membuat hal. PKMM pula menyaksikan tampuk pengerusi diambil alih oleh Pak Sako dengan Dr Burhanuddin sebagai penasihat. Beliau semakin kecewa bukan saja kerana agenda Melayu Raya yang diperjuangkan PKMM ditolak tetapi kecewa ia mula diresapi pengaruh PKM. Justeru tidak hairanlah dalam ceramahnya di seluruh negara, Dr Burhanuddin mengecam keras gerakan komunisme ketika itu.

Selepas
pengisytiharan darurat pada tahun 1948, banyak gerakan berhaluan kiri
diharamkan seperti Angkatan Pemuda Insaf (API), Angkatan Wanita Sedar (AWAS)
dan Hizbur Muslimin. Ramai pemimpin dan ahli gerakan ini yang ditangkap dan
disumbat ke dalam penjara. Bagi PKMM yang ketika itu diterajui Pak Sako, parti
tersebut akhirnya musnah apabila British mengesyaki ia cuba menyebarkan
pengaruhnya ke Sabah dan Labuan pada tahun sama. Ini menyebabkan ramai pemimpin
PKMM ditahan dan dipenjarakan untuk beberapa lama.

PAS

Selepas musnahnya PKMM, Dr Burhanuddin muncul seketika di Parti Rakyat Malaysia (PRM) yang ketika itu diterajui oleh rakan lamanya, Ahmad Boestamam. Walaupun bukanlah ahli parti ketika itu dan hanya berstatus sebagai penasihat seperti mana di PKMM, masih ramai ahli mencarinya untuk mendapatkan bimbingan dan nasihat. Selepas kekalahan PAS pada Pilihan Raya Umum 1955, PAS mengambil keputusan membawa masuk Dr Burhanuddin sebagai pemimpin baru mereka pada tahun 1956. Kemasukan beliau ke dalam parti tersebut dilihat bersesuaian dengan aspirasi perjuangannya iaitu berlandaskan Islam dan memperjuangkan kemerdekaan.

Walaupun kehadirannya kurang disenangi sesetengah ahli dan pemimpin berikutan pendiriannya sebagai seorang nasionalis, itu tidak menghalang parti mencatat prestasi cemerlang semasa pilihan raya seterusnya. Pada Pilihan Raya Umum 1959, PAS berjaya memenangi 13 kerusi Parlimen dan 42 kerusi DUN sekaligus membolehkannya menguasai kerajaan negeri Kelantan dan Terengganu dengan beliau sendiri memenangi kerusi Parlimen Besut. Semasa Dr Burhanuddin berada di Parlimen, beliau berusaha membangkitkan pelbagai isu rakyat seperti isu ekonomi dan sosial membabitkan orang Melayu. Malah beliau juga menegur sikap Kerajaan Persekutuan ketika itu yang dilihat menganaktirikan Kelantan dan Terengganu hanya kerana ia diperintah oleh PAS.

Seperti
mana di KMM dan PKMM, agenda Melayu Raya terus diperjuangkan semasa beliau
menjadi Presiden PAS. Justeru, tidak hairanlah mengapa Dr Burhanuddin
mengkritik Tunku Abdul Rahman semasa menggagaskan idea penubuhan Malaysia.
Sebagai sebahagian daripada agenda Melayu Rayanya, beliau mencadangkan Malaysia
terdiri daripada Persekutuan Tanah Melayu, Sabah, Sarawak, Singapura, Indonesia
dan Filipina. Namun, cadangan beliau itu ditolak dan Malaysia ditubuhkan pada
16 September 1963.

Semua maklum idea penubuhan Malaysia ini amat ditentang keras oleh Presiden Indonesia, Sukarno yang menyifatkannya sebagai satu bentuk penjajahan baru dan bertentangan dengan agenda Indonesia Raya (Melayu Raya). Justeru, ini membawa kepada kempen Ganyang Malaysia. Akibat kempen tersebut, ramai pihak disyaki bersekongkol dengan Indonesia termasuk Dr Burhanuddin sendiri. Ini menyebabkan beliau ditahan di bawah Akta Keselamatan Dalam Negeri (ISA) sehingga tahun 1969. Tidak lama selepas itu, beliau kembali ke rahmatullah pada 25 Oktober 1969 semasa berusia 58 tahun. Beliau meninggalkan tiga orang isteri dan lapan cahaya mata.

Pemikiran kritis Dr Burhanuddin

Sepanjang hayatnya, banyak anekdot menarik berkenaan pemikirannya termasuk isu patriotisme Melayu. Menerusi Falsafah Kebangsaan Melayu, Dr Burhanuddin berkata, “Kerajaan terkuat yang memperkenalkan bangsa Melayu sehingga hari ini bermula dari Empayar Srivijaya hinggalah Kesultanan Melayu Melaka.” Menurut beliau, kedua-dua kerajaan ini merupakan asas kepada semangat Melayu Raya. Beliau berpandangan ia seharusnya menjadi batu asas penubuhan negeri-negeri Melayu. Tambahnya lagi, “Kita hendak membentuk sebuah wilayah Melayu, berdasarkan semangat patriotisme Melayu, berdasarkan kepada keadilan, kemanusiaan yang saksama dan meluas, bukan berdasarkan sentimen perkauman atau prejudis. Islam melihat patriotisme sebagai cara dan bukan destinasi. Sama juga seperti kehidupan di dunia, ia bersifat sementara dan sebagai cara menuju ke akhirat.”

Dr Burhanuddin sentiasa menekankan patriotisme Melayu seharusnya dilihat dari sudut positif kerana ia tidak berdasarkan kepada pertalian darah atau kaum. Sebaliknya menurut beliau, sesiapa saja yang datang dari latar belakang mana-mana kaum yang bersedia menunjukkan rasa hormat terhadap orang lain dan ketaatan kepada tanah air, maka itu sudah cukup baginya menjadi sebahagian daripada patriotisme Melayu. Tambahnya lagi, jika ada orang Melayu yang tidak mempunyai dua ciri yang dinyatakan itu, maka Melayu itu tidak layak menjadi sebahagian daripadanya. Justeru, boleh difahami semangat patriotismenya itu bukan saja terbuka kepada orang Melayu tetapi juga kepada kelompok bukan Melayu. Tambahnya lagi, terdapat beberapa dalil yang menyokong hujahnya itu iaitu ayat 213, Surah al-Baqarah dan ayat 13, Surah al-Hujurat.

Selain menekankan soal patriotisme orang Melayu, pemikirannya sentiasa menekankan aspek ukhrawi sehingga akhir hayatnya. Menerusi Perjuangan Kita, Dr Burhanuddin memetik beberapa ayat al-Quran sebagai asas kepada pemikiran politiknya. Contohnya ayat 110, Surah Ali Imran yang menekankan soal amal maaruf nahi mungkar (berbuat baik dan menegah kejahatan). Menurut beliau, tanggungjawab ini tidak dapat dilaksanakan dengan baik sekiranya orang Melayu dan orang Islam masih lagi dibelenggu dengan penjajahan. Justeru, menjadi tanggungjawab orang Melayu untuk bebas daripada penjajahan demi melaksanakan tanggungjawab itu.

Sebagai seorang aktivis Muslim yang komited, Dr Burhanuddin sentiasa menekankan terdapat banyak ayat al-Quran yang mengingatkan manusia agar menjadi hamba Allah yang baik. Tambahnya daripada 6,000 ayat al-Quran, 150 daripadanya menyebut ritual ibadat dengan selebihnya menyebut bagaimana sesebuah bangsa atau tamadun itu bangkit atau jatuh. Dua contoh ayat al-Quran yang berkisar tentang hal ini ialah ayat 3, Surah Yusuf dan ayat 13, Surah al-Kahfi. Kedua-dua ayat bersama beberapa contoh ayat al-Quran lain menyatakan orang yang mengikut jalan-Nya akan dikurniakan kebahagiaan dan kejayaan di dunia dan akhirat.

RUJUKAN:

1.
Mat Karim, Khairulnizam dan Saili, Suzy Aziziyana. (2013). Revisiting the Life
and Thought of Dr. Burhanuddin al-Helmy. International Journal of Islamic
Thought. Vol. 3. Universiti Kebangsaan Malaysia. http://www.ukm.my/ijit/wp-content/uploads/2016/01/8-Suzy-Aziziyana-Saili-IJIT-Vol-3-2013.pdf

2.
Omar, Muhamad Fuzi. (2005). Burhanuddin Al-Helmy: Political Activities and
Ideas. Contemporary Islamic Political Thought: A Study of Eleven Islamic
Thinkers. Universiti Islam Antarabangsa Malaysia. http://irep.iium.edu.my/41329/3/Burhanuddin_250215.pdf

3.
Mohamad Noor, Mohamad Muzammil. (2017). DR. BURHANUDDIN AL-HELMI: KEGIATAN
NASIONALISME DAN POLITIK DI ZAMAN PENDUDUKAN JEPUN, 1940-1945. SEJARAH: Journal
of the Department of History. Universiti Malaya. https://ejournal.um.edu.my/index.php/SEJARAH/article/view/9222


Sarang Burung Walit

Sebut saja sarang burung walit, semua tahu ia merupakan satu komoditi yang mempunyai nilai ekonomi yang tinggi dan mempunyai pelbagai khasiat kesihatan. Makanan ini amat popular sejak zaman dahulu lagi terutama dalam kalangan masyarakat Cina.

Penuaian sarang burung walit ini dikatakan bermula sejak pada tahun 1878 lagi di Gua Niah, Sarawak. Hari ini, penuaian sarang burung walit telah menjadi satu industri perladangan yang diusahakan secara besar-besaran serta dapat memberi pulangan yang sangat lumayan sehingga mencecah harga RM3500 – RM4500 per kilogram.

Makanan kesihatan ini juga merupakan antara produk daripada haiwan termahal di dunia yang digunakan oleh manusia selain sirip ikan yu dan gamat. Sarang burung walit yang dikomersialkan ini dihasilkan oleh spesies burung walit Aerodramus fuciphagus dan Aerodramus maximus.

Spesies burung ini boleh didapati di negara-negara Asia Tenggara seperti Malaysia, Indonesia, Thailand dan Vietnam. Burung walit membina sarangnya daripada cecair air liur yang terhasil daripada kelenjar air liurnya. Cecair ini kemudiannya akan menjadi keras apabila terdedah kepada udara. Penuaian sarang hanya boleh dibuat apabila anak burung sudah meninggalkan sarang itu.

Amalan pemakanan sarang burung walit boleh dilakukan samada dalam bentuk penyediaan air minuman sarang burung walit atau hidangan sup sarang burung walit. Walau bagaimanapun, perkembangan teknologi dan industri hari ini membolehkan sarang burung walit diaplikasikan dalam pelbagai bentuk baru seperti produk kosmetik dan makanan tambahan.

Mengikut kepercayaan masyarakat Tionghua, amalan pemakanan sup sarang burung walit dapat meningkatkan tahap kesihatan. Misalnya, sup sarang burung walit dapat dijadikan sebagai tonik yang meningkatkan tahap kecekapan organ manusia termasuk menghilangkan masalah gastrik, asma, batuk, meningkatkan sistem imunisasi badan, merawat luka terutama luka pembedahan dengan pantas serta meningkatkan tenaga dan metabolisma badan.

Di samping itu, satu daripada empat kandungan karbohidrat utama yang terkandung dalam sarang burung walit ialah asid sialik. Asid sialik wujud dalam susu badan manusia dalam kepekatan yang tinggi dan merangsang penghasilan susu badan ibu. Ekstrak sarang burung walit turut mengandungi hormon yang merangsang sistem imunisasi manusia serta meningkatkan penghasilan sel stem manusia.

Sarang burung walit juga berperanan sebagai kardioprotektif, terutama mengurangkan kolesterol darah dan menurunkan kolesterol tak baik (LDL) serta mampu meningkatkan memori dan mengurangkan pengumpulan ameloid beta yang dikatakan salah satu punca penyakit nyanyuk.

Anda
boleh lihat sendiri perbandingan nilai nutrien sarang burung walit dengan
makanan lain:

Sarang burung walit dan produk-produk berasaskan komoditi ini sentiasa mendapat permintaan yang tinggi daripada negara-negara seperti China, Taiwan dan Hong Kong. Antara produk-produk yang dihasilkan berasaskan sarang burung walit ialah minuman sarang burung walit, produk kosmetik dan pelbagai jenis makanan tambahan samada dalam bentuk serbuk, kapsul atau jus.

Sarang burung walit juga telah menjadi antara komoditi eksport utama pertanian di Malaysia. Pada tahun 2015, Malaysia mengeskport 16,000 tan sarang burung walit ke China dengan nilai eksport sebanyak RM89 juta. Sementara pendapatan keseluruhan industri pada tahun itu berjumlah RM400 juta.

Melihat
kepada nilai komersial yang ditawarkan industri berkenaan, tidak hairanlah
mengapa kerajaan berusaha menggalakkan lebih ramai anak tempatan berkecimpung
dalam industri sarang burung walit. Baru-baru ini, Kementerian Pembangunan
Usahawan bersedia membantu golongan berpendapatan 40% terendah (B40) untuk
berkecimpung dalam perusahaan sarang burung walit. Menteri Pembangunan
Usahawan, Datuk Seri Redzuan Yusof menyatakan industri ini terbukti memberi
pulangan lumayan kepada golongan B40 di mana mereka boleh meraih pendapatan
RM1,500 hingga RM2,000 seminggu.

Namun pada masa sama, industri juga harus berinovasi seiring dengan perkembangan teknologi dan meningkatkan peluang kejayaan pengusaha industri. Menurut penyelidik Universiti Malaysia Perlis (UNIMAP), Radhwan Hussin, penyelidikan mereka mendapati daripada 120,000 perusahaan rumah burung, 70-80% perusahaan berakhir dengan kegagalan berikutan tiada burung yang bermastautin di rumah burung hingga memberi kesan terhadap bilangan sarang burung.

Dan kebanyakan yang terkena dengan situasi ini ialah pengusaha Bumiputra. Tambahnya, cabaran utama dalam industri ini adalah pengusaha perlu berusaha memikat sebanyak mungkin burung bagi meningkatkan produktiviti sarang burung walit itu.

Ini
membawa kepada inovasi Swiflet’s Fountain Feeding Machine hasil kolaborasi
dengan UNIMAP dengan Layang-Layang Maju Enterprise. Radhwan berkata, “Mekanisme
yang direka ini bukan saja mampu untuk memberi makanan kepada burung malah
berupaya menarik burung baru ke sarang dalam komponen utama di dalam rumah
burung walet.” mesin ini terdiri daripada piring perangkap (mengumpulkan
lebihan makanan), penghembus elektrik ( menerbangkan makanan ke udara) dan
pengira masa (mengawal kuantiti makanan dan jadual pemakanan).

Mesin ini turut menyediakan tempat makanan burung serta sistem suara yang mengeluarkan bunyi seakan-akan burung walit sebagai umpan. Tambah Radhwan, mesin itu direka selepas mengambil kira faktor yang mampu menarik burung walit itu kekal mendiami rumah burung dengan menggabungkan dua ciri penting itu.

Beliau menambah, “Secara semula jadi, burung-burung ini kekal di dalam rumah burung apabila mendapati kumpulan yang lain berkumpul di satu-satu tempat dengan syarat mempunyai bekalan makanan mencukupi.” Ciri-ciri yang mempengaruhi burung ini ialah penggunaan dua pembesar suara yang mengeluarkan bunyi burung bagi menarik burung itu ke arah mesin. Sementara ciri kedua adalah keupayaan menyediakan makanan kepada burung menggunakan kipas penghembus.

Swiflet’s Fountain Feeding Machine berjaya meraih pingat emas kategori Agriculture, Agroculture and Environmental serta Anugerah Best of The Best dalam kategori sama di Ekspo Rekacipta dan Pameran Penyelidikan UniMAP 2015. Peneraju Layang-Layang Maju Enterprise, Nordin Jafri menyambut baik usaha ini kerana dapat membantu menambah baik ekonomi perusahaan golongan Bumiputera.

Tambahnya, mesin tersebut sudah melalui beberapa percubaan dan hasilnya cukup memberangsangkan. Justeru, kedua-dua pihak bercadang memasarkan mesin ini selepas ia menjalani proses penambahbaikan supaya ia berfungsi dengan baik dan sempurna.

RUJUKAN:

1.
Ju Lian, Chong dan Abd Rahman, Munirah. (2019). Khasiat Sarang Burung Walit.
Majalah Sains. https://www.majalahsains.com/khasiat-sarang-burung-walit/

2.
Hussin, Mohamad. (2016). Tarik burung walet ke sarang. Harian Metro. https://www.hmetro.com.my/node/115273

3.
Mustafa, Syaherah. (2019). Galak golongan B40 sertai industri sarang burung
walit. Berita Harian. https://www.bharian.com.my/berita/nasional/2019/08/596946/galak-golongan-b40-sertai-industri-sarang-burung-walit

4.
Utusan Borneo. (2016). Eksport sarang burung walet disasar lebih RM4.5 bilion
menjelang 2020: Nogeh. https://www.pressreader.com/malaysia/utusan-borneo-sabah/20161205/282071981521525

5.
Utusan Malaysia. (2018). EBN sebagai agen anti-penuaan. http://psasir.upm.edu.my/id/eprint/64763/1/EBN%20sebagai%20agen%20antipenuaan.pdf


Apa Itu Zon Senyap Mexico?

Di Trino Vertex, Rizab Biosfera Mapimi di utara Mexico, terdapat satu kawasan yang menyebabkan kompas bermasalah dan tidak mendapat sebarang isyarat radio atau satelit. Kawasan ini dikenali sebagai La Zona del Silencio atau Zon Senyap. Pendek kata, ini merupakan Segi Tiga Bermuda di darat.

Nama Zon Senyap mula dikenali pada tahun 1930-an menerusi dakwaan seorang juruterbang bernama Francesco Sarabia. Sarabia mendakwa semasa di terbang di kawasan berkenaan, peralatan penerbangannya tidak berfungsi sama sekali. Cubaan mendapatkan bantuan dari menara kawalan juga tidak berhasil kerana tidak mendapat sebarang isyarat radio.

Kemudian pada tahun 1970-an, kerajaan Amerika Syarikat memberitahu Mexico bahawa sebuah pe.lu.ru berpandu mereka yang dilancarkan dari Pangkalan Pe.lu.ru Berpandu White Sands, New Mexico rosak atau ditarik sekitar Zon Senyap. Kebenaran kemudiannya diberi kepada pihak AS untuk menyiasat insiden berkenaan. Semasa siasatan dijalankan, pasukan penyiasat mendapati tiada sebarang isyarat boleh menembusi kawasan itu.

Ini disebabkan oleh kewujudan lapangan magnetik tempatan yang menghasilkan zon gelap sekaligus mengakibatkan semua isyarat dihantar ke situ tiada. Situasi ini mendorong Mexico City menubuhkan sebuah makmal penyelidikan di situ dengan tujuan mengkaji flora dan fauna yang wujud di situ. Tetapi ramai percaya makmal kerajaan itu sebenarnya ditubuhkan untuk menyiasat pelbagai anomali yang berlaku di Zon Senyap.

Para saintis percaya lapangan magnetik sekitar Zon Senyap terhasil akibat kuantiti deposit magnetit dan uranium yang tinggi. Ini berlaku disebabkan oleh kawasan ini sentiasa dihentam oleh meteorit terutama insiden pada 1938 dan 1954. Saintis percaya saki-baki meteorit ini mempunyai ciri magnetik yang berupaya menarik meteorit lain gugur di tempat sama.

Tetapi anomali yang biasanya disaksikan di Zon Senyap ialah fenomena piring terbang atau UFO. Kalau tidak melihat UFO, ada saksi mendakwa terserempak dengan individu yang mendakwa dirinya datang dari atas (planet lain), Terpulang kepada para pembaca untuk mempercayainya atau tidak. Tetapi Zon Senyap merupakan saksi kepada pelbagai insiden yang tidak dapat dijelaskan secara logik.

Lebih aneh, dari segi geografi, kedudukan Zon Senyap dilihat selari dengan Segi Tiga Bermuda dan Piramid Giza serta di utara Tropic of Cancer. Saintis Mexico menggelar kawasan ini sebagai Laut Thetys berikutan ia pada asalnya merupakan dasar laut jutaan tahun lalu. Mungkinkah semua ini ada kaitan dengan fenomena-fenomena di Zon Senyap? Dengan pelbagai fenomena yang tidak dapat dijelaskan berlaku di situ, maka ia sesuatu yang perlu dilihat oleh komuniti saintifik secara terbuka dan tanpa bias.

RUJUKAN

Holloway, A. (2021, 10 Disember). The Zone of Silence – The Bizarre Bermuda Triangle of Northern Mexico. Ancient-Origins.


P.Ramlee Selamatkan Kerjaya Seni Nordin Ahmad

Satu kepuasan besar dikecapi P.RAMLEE apabila berjaya menarik NORDIN AHMAD keluar dari keadaan yang mengaibkan berikutan dengan kegagalan filem PERMATA DI PERLIMBAHAN arahan HJ MAHADI terbitan tahun 1952.

P.RAMLEE bukan sahaja berjaya mengeluarkan NORDIN AHMAD dari keaiban itu malahan berjaya meletakkannya di satu tempat yang sangat tinggi sebagai seorang pelakon yang berwatak dan berkarisma besar serta disanjung tinggi oleh rakan-rakan dan peminatnya.

PERMATA DI PERLIMBAHAN merupakan filem pertama NORDIN AHMAD membawa peranan hero yang menggandingkannya bersama MARIA MENADO. Filem itu juga membolehkan HJ MAHADI bergelar sebagai anak Melayu pertama menjadi pengarah filem. Malang sekali filem itu gagal di pasaran dan ini bermakna tertutup ruang untuk NORDIN AHMAD terus menjadi hero. Begitu juga dengan HJ MAHADI yang tertutup langsung pintu untuk terus menduduki bangku pengarah.

NORDIN AHMAD selalu mengadu kepada P.RAMLEE mengenai betapa malu dan tertekan perasaannya. Malahan NORDIN AHMAD juga pernah membayangkan kepada P.RAMLEE untuk meninggalkan bidang lakonan dan ingin pulang ke Pulau Pinang. Tetapi P.RAMLEE meminta sahabatnya itu supaya bersabar dan menganggap ianya sebagai satu cabaran yang perlu dihadapi. Hati NORDIN AHMAD bertambah tenang apabila P.RAMLEE mengakui bahawa NORDIN AHMAD adalah seorang pelakon yang berwatak besar tetapi hanya belum menemui peluang untuk membuktikan keupayaan tingginya itu.

Peluang NORDIN AHMAD untuk membuktikan kehandalan lakonannya dibuka oleh P.RAMLEE melalui filem SEMERAH PADI pada tahun 1956. Dalam filem itu P.RAMLEE menjadikan NORDIN AHMAD sebagai hero utama dan P.RAMLEE sendiri sanggup memainkan peranan sebagai hero kedua. Semasa ingin meletakkan “kredit tittle” filem ini, nama NORDIN AHMAD diletakkan dikedudukan paling atas. Nama SA’ADIAH dibawahnya kemudian baru nama P.RAMLEE. Apabila NORDIN AHMAD mendapat tahu, beliau tidak bersetuju dan meminta P.RAMLEE mengubah kedudukan namanya dibawah nama P.RAMLEE. Dengan tenang P.RAMLEE menjawab, “Din, aku buat filem ini untuk hang. Aku ingin menaikkan nama hang, jadi gunakanlah kesempatan ini dengan sebaik-baiknya wahai sahabatku”. Apabila NORDIN AHMAD mendengar kata-kata P.RAMLEE itu beliau terdiam dan terus berlalu meninggalkan P.RAMLEE seolah-olah faham apa disebalik kata-kata P.RAMLEE itu.

NORDIN AHMAD telah mengejutkan semua peminat filem Melayu di zaman itu dengan lakonannya yang mantap dan bermutu tinggi dalam filem SEMERAH PADI. Pujian besar telah diberikan kepadanya dan dengan sekelip mata NORDIN AHMAD telah menjadi seorang pelakon  yang berwatak besar setanding P.RAMLEE.

P.RAMLEE menitiskan air mata melihat kejayaan sahabatnya itu. Begitu juga NORDIN AHMAD sebak dadanya mengenangkan jasa yang terlalu besar telah di tabur oleh P.RAMLEE kepadanya. “Segala-galanya berubah kepada kegemilangan selepas P.RAMLEE mengambil dan memberi kepercayaan kepada saya untuk berlakon di dalam filem Semerah Padi,” demikian kata NORDIN AHMAD kepada wartawan yang menemubual beliau.

Bertolak dari kejayaan NORDIN AHMAD di dalam SEMERAH PADI masa depannya sebagai pelakon terus bersinar. Apabila NORDIN AHMAD berhijrah ke studio Cathay-Keris pada penghujung tahun 1957, beliau merupakan hero paling utama di studio berkenaan dan pelakon yang menerima bayaran dan bonus paling tinggi sekali. NORDIN AHMAD adalah daya kekuatan kepada filem keluaran Cathay-Keris dalam memberi saingan kepada filem-filem keluaran MFP. Jikalau filem itu pelakon utamanya NORDIN AHMAD ianya sudah pasti mendapat jaminan box office apabila ditayangkan di pawagam. Disamping pula gandingan NORDIN AHMAD dan LATIFAH OMAR sebagai pasangan paling serasi di layar perak telah berjaya membuatkan ianya sebagai satu fenomena kepada peminat filem Melayu di zaman itu.

Apabila NORDIN AHMAD sudah berada di puncak kemahsyuran di Cathay-Keris beliau tidak pernah lupa kepada P.RAMLEE dan rakan-rakannya di Jalan Ampas. Sesekali beliau akan menziarahi rakan-rakannya disana yang pernah bersama-sama bersahabat dengannya antaranya, S.SUDARMADJI, A.RAHIM, S.SHAMSUDIN, AZIZ SATTAR dan P.RAMLEE sendiri. NORDIN AHMAD selalu berkata kepada wartawan yang menebualnya apabila merujuk kepada kejayaan dalam kerjayanya, “Apabila setiap kali orang memperkatakan tentang kejayaan lakonan saya, P.Ramlee orang yang berhak berkongsi kejayaan itu bersama-sama saya, kerana P.Ramlee yang merubah keadaan saya, dari gelap menjadi terang.”


Piramid-Piramid Di Mesir Purba

Kalau sebut pasal monumen piramid, pasti dalam otak kita dah bayangkan kemegahan binaan yang menempatkan makam-makam para Firaun ini. Salah satu piramid yang terkenal adalah piramid Giza atau piramid Khufu yang terletak di kawasan bandar ketiga terbesar di Mesir, iaitu kota al-Gizah.

Piramid Giza merupakan salah satu binaan purba yang paling bertahan ke hari ini sehingga ianya diiktiraf sebagai ‘Seven Wonders of the Ancient World’ melangkaui kedudukan Rumah Api Alexandria, Taman Gantung Babylon dan lain-lain lagi.

Tetapi dalam catatan ringkas kali ini, saya hanya akan menulis sedikit sahaja tentang binaan piramid yang lain bentuknya selain piramid Khufu.

1. Piramid Djoser (Dor-shur).

Dibina pada tahun 2667 SM dan merupakan piramid yang paling tertua diantara piramid-piramid lain. Pembinaan piramid ini dirancang oleh seorang arkitek Mesir Kuno, Imhotep yang juga merangkap pendeta tertinggi yang mengabdi diri di kuil Matahari (ketika ini masih menyembah Dewa Ra). Selain memegang tugas sebagai pendeta tertinggi, beliau juga diamanahkan sebagai penasihat utama yang mendampingi Firaun Djoser, penguasa ketiga Dinasti Mesir.

Tujuan pembinaan piramid Tangga, atau piramid Djoser ini adalah sebagai makam yang menempatkan jenazah Firaun Djoser. Piramid Djoser terletak di tempat bernama Saqqara, iaitu sebuah tempat pemakaman bawah tanah Mesir Kuno.

Piramid ini dibina dalam susunan gabungan blok bertangga-tangga atau ianya lebih dikenali sebagai ‘mastaba’.

Apakah itu ‘mastaba’?

Mastaba adalah struktur binaan yang terdiri daripada gabungan blok-blok tanah liat yang disusun kemas ke dalam bentuk segi empat panjang. Dibina sebanyak lima lapis ‘mastaba’ dan setiap ‘mastaba’ diletakkan mulai pembentukan tapak ‘mastaba’ yang luas dan besar sehinggalah ke puncak ‘mastaba’ yang semakin kecil keluasannya.

2. Piramid Sneferu (S-nay-fer-oo).

Piramid kedua yang bentuk puncaknya melengkung (curve), yang memberikan perbezaan sedikit dengan piramid Giza ini terletak di kawasan Dahshur, iaitu sebuah kawasan pemakaman kerabat diraja Firaun Mesir.

Firaun Sneferu, iaitu pemerintah Dinasti Keempat Mesir Kuno, memegang bumi Mesir selama 24 tahun dan berjaya membawa kerajaannya ke puncak keemasan dengan pembinaan pelbagai infrastruktur lainnya.

Selain piramid Sneferu, baginda turut melancarkan beberapa projek lainnya seperti projek pembinaan ‘Red Pyramid’ dan ‘Meidum Pyramid’. Mengikut pelbagai teori dan pendapat para arkeologi dan ilmuwan, pembinaan pelbagai projek binaan piramid pada zaman Firaun Sneferu inilah yang menjadikan Firaun Khufu bersemangat untuk meneruskan legasi para leluhurnya dengan mengatur projek bangunan yang bakal dikagumi oleh dunia, iaitu piramid Giza.

3. Piramid Giza atau Khufu (Cheops).

Merupakan sebuah binaan makam yang terletak di dalam kawasan kompleks al-Giza, Mesir. Piramid yang dibina dan didampingi dua lagi piramid lain adalah salah satu monumen bersejarah peninggalan Firaun Khufu, pemerintah Dinasti Keempat atau ianya dikenali sebagai fasa Kerajaan Lama. Pada zaman fasa Kerajaan Lama, Dinasti Mesir Ketiga, Keempat, Kelima dan Keenam dalam suasana pembangunan yang rancak dalam pelbagai projek mega pembinaan piramid.

Pada fasa ini juga, Dinasti Mesir Kuno berpusat di ibukota Memphis.

Kalau anda belajar tentang sejarah Mesir Kuno, fasa-fasa pemerintahan Firaun dibahagikan kepada 7 fasa besar yang di mana setiap fasa-fasa ini menaungi pelbagai dinasti-dinasti Mesir Kuno yang lainnya. Fasa-fasa ini akan dibincangkan dalam penulisan yang akan datang.

Pembinaan Piramid Giza yang diselia oleh seorang arkitek khas, Hemon merangkap wazir Firaun Khufu, mengambil masa sekurang-kurangnya 20 tahun untuk disiapkan sepenuhnya. Setiap jam, para hamba akan mengangkut 12 buah blok tanah liat ini dan jika dijumlahkan maka sebanyak 2.3 juta buah blok diangkat dalam masa tempoh 20 tahun lamanya.

Bentuk piramid pada zaman pembinaan Firaun Khufu lebih kepada meruncing, tidak bertangga mahupun melengkung. Sistem yang digunakan untuk mengangkut blok-blok tanah liat untuk disusun juga berbeza daripada sistem pembinaan yang digunakan untuk membina Piramid Djoser dan Piramid Sneferu.

Susunan blok-blok yang kemas dan tersusun pada Piramid Giza juga membuktikan bahawasanya kerajaan Mesir tidak berada di takuk yang lama dalam segi kemudahan dalam proses pembinaan mahupun rekabentuk piramid miliknya yang berbeza daripada yang lainnya.

Maka dengan pencerahan kali ini, saya berharap anda sudah tahu serba sedikit yang piramid tidak tertumpu pada satu rekabentuk sahaja malahan ianya juga didahului dengan bentuk yang bertangga dan melengkung.


Kisah Penggali Kubur – Pemenang Tokoh Maal Hijrah

Sebut saja petugas barisan hadapan, ramai membayangkan pasukan kesihatan, pasukan keselamatan, orang peruncitan dan seumpamanya. Tetapi kita kadang-kadang terlupa bila menguruskan soal pengebumian mangsa Covid-19, penggali kubur juga merupakan petugas barisan hadapan. Dedikasi mereka menguruskan jenazah pesakit walaupun terpaksa bekerja tanpa mengira masa dan memakai pakaian perlindungan diri (PPE) sememangnya mengagumkan.

Atas sebab itulah, sempena sambutan Maal Hijrah Peringkat Wilayah Persekutuan 1443H baru-baru ini, Roslee Ali, 63, dipilih sebagai Anugerah Tokoh Frontliner. Mengikut keterangan Jabatan Agama Islam Wilayah Persekutuan (JAWI), beliau bekerja sebagai penggali kubur di Tanah Perkuburan Islam Raudhatul Sakinah KL-Karak Taman Selaseh sejak 2011.

Bila ditanya apa yang mendorongnya memilih kerjaya ini, Roslee memberitahu ia didorong oleh keinginannya menziarahi kubur isterinya apatah lagi kawasan perkuburan itu berhampiran dengan kediamannya. Selain itu, beliau juga tidak terikat dengan kekangan waktu bila bekerja. Sebelumnya, semasa bekerja sebagai tukang paip, kadang-kadang Roslee pulang lewat ke rumah walaupun mendapat pendapatan lumayan.

Walaupun sudah mencecah usia 60-an, Allah memberinya kudrat untuk menggali 40 buah liang lahad sehari. Bagi Roslee, apa yang dilakukannya ialah memastikan jenazah diuruskan dengan baik memandangkan perjalanan manusia ke alam barzakh berbeza-beza.

Kebiasaannya, rutin menggali kubur beliau bermula pada jam 7.00 pagi. Tetapi pada satu malam tahun lepas, Roslee menerima panggilan telefon yang memintanya untuk membantu menguruskan jenazah pesakit Covid-19. Pada ketika itu, hatinya tersentuh walaupun sudah biasa menguruskan pengebumian jenazah.

Tetapi lama-kelamaan, bila sudah berniat untuk membantu orang, maka menjadi tugasnya untuk memastikan ia dibuat sebaik mungkin. Mungkin kerana niatnya itu, Allah memelihara Roslee daripada dijangkiti pandemik penyakit itu.

Antara cabaran bila menggali liang lahad ialah keadaan tanah yang berbatu dan faktor cuaca. Tetapi dengan pandemik Covid-19, ia menjadi lebih mencabar lebih-lebih lagi bila beliau perlu menyarung PPE dan tidak menghampiri ahli keluarga untuk tempoh tertentu untuk mengelak penularan jangkitan.

Sejak pandemik bermula, Roslee akan balik pada jam 8.00 malam sebelum mandi dan masuk dalam bilik. Beliau hanya akan keluar untuk makan bersama keluarga dan tidak bercampur dengan anak-anak. Dan Roslee merasa lega apabila mendapat tahu salah seorang anaknya telah menjalani ujian saringan dan disahkan negatif sekaligus menunjukkan beliau tidak membawa pulang jangkitan ke rumah.

Bila ditanya tentang pengalaman memakai PPE semasa bekerja, beliau mengakui ia merupakan satu penyiksaan. Antara kesan yang dapat dilihat selepas memakai PPE ialah berat badannya susut, sentiasa berpeluh dan merasa tidak cukup nafas. Dan ia lebih mencabar apabila terdapat kelewatan semasa menguruskan jenazah. Kelewatan sebegini kadang-kadang memaksa beliau memakai PPE lebih lama.

Bila ditanya tentang pemilihannya sebagai Tokoh Frontliner, baginya, penerimaan anugerah itu lebih kepada mewakili semua petugas barisan hadapan yang bertungkus-lumus bekerja menangani pandemik Covid-19. Bagi Roslee, semua ini tidak akan terhasil tanpa bantuan rakan-rakan penggali kubur, Dewan Bandaraya Kuala Lumpur (DBKL), Kementerian Kesihatan (KKM), kelompok sukarelawan dan JAWI.

Mengikut rekod Bahagian Pengurusan Dakwah Jawi, sebanyak 3,011 jenazah COVID-19 diuruskan oleh jabatan itu, Jabatan Kemajuan Islam Malaysia (Jakim) dan Kor Agama Angkatan Tentera (KAGAT). Daripada jumlah tersebut, 1,660 merupakan jenazah lelaki manakala 1,351 lagi merupakan jenazah wanita.

Selain Roslee, seorang lagi penerima anugerah khas berkenaan ialah Pengarah Jabatan Kesihatan Wilayah Persekutuan Labuan, Dr Ismuni Bohari. Bagi anugerah Tokoh Korporat pula, ia dirangkul oleh Pengarah Urusan Ramly Food Processing Sdn Bhd, Datuk Dr Ramly Mokni. Sementara personaliti televisyen dan penulis lirik terkenal Ahmad Fedtri Yahya pula mendapat anugerah Tokoh Pendakwah Kreatif.

RUJUKAN:

Muhamad, Hasimi. (2021). Tokoh Ma’al Hijrah: Niat saya hanya satu, nak uruskan jenazah sebaik mungkin – Penggali kubur. Astro Awani.

Sumber gambar: Astro Awani


Bagaimana Bulan Bumi Boleh Terbentuk?

Sistem suria terletak di dalam galaksi Bima Sakti (Milky Way) dan matahari merupakan pusat sistem suria. Dalam galaksi Bima Sakti, terdapat sekitar 250-500 bilion bintang. Setiap bintang itu pula mempunyai sekurang-kurangnya satu planet mengelilinginya. Sistem suria terbentuk kira-kira 4.57 bilion tahun yang lalu – bermula daripada pembentukan matahari.

Matahari ialah bintang yang terhasil daripada kemusnahan awan gas dan habuk angkasa yang dipanggil sebagai “nebula suria” (solar nebula) – salah satu jenis awan antara bintang (interstellar cloud). Nebula suria terdiri daripada pelbagai molekul dan jirim dan mempunyai keluasan sehingga 65 tahun cahaya. 1 tahun cahaya bersamaan 9.461 trillion kilometer.

Pada suatu hari, gelombang kejut (shock wave) akibat daripada letupan supernova telah memicu pembentukan matahari. Gelombang kejut tersebut telah mengakibatkan berlakunya mampatan pada jirim-jirim dalam nebula. Mampatan itu telah mengakibatkan serpihan daripada nebula musnah, lalu menghasilkan graviti.

Kemunculan graviti pula telah mengakibatkan nebula mula berputar. Molekul-molekul dan jirim-jirim disedut ke pusat graviti. Apabila semakin banyak jirim berkumpul pada satu pusat, graviti turut meningkat kuat akibat bertambahnya jisim.

Kekuatan graviti itu bergantung kepada kekuatan jisim suatu objek. Semakin tinggi jisimnya, semakin tinggi gravitinya. Graviti yang kuat telah menyebabkan nebula suria berputar dengan lebih laju sehingga strukturnya menjadi rata seperti cakera (disc). Graviti dan tekanan yang tinggi pada teras nebula telah mencetuskan proses pelakuran nuklear. Akhirnya terbentuklah matahari.

Matahari mempunyai diameter seluas 1,391,106 km (radiusnya 695,508 km) dan isipadu sebesar 1,300,000 kali ganda daripada isi padu bumi serta mempunyai jisim seberat 333,000 kali ganda daripada bumi.

Matahari terdiri daripada banyak unsur kimia, tetapi majoritinya ialah gas hidrogen dan helium. Selebihnya, matahari terdiri daripada unsur berat yang kurang daripada 2% seperti unsur besi, karbon dan neon. Setiap saat, matahari telah membakar 600 juta tan hidrogen menjadi helium, seterusnya menukarkan empat juta tan jirim menjadi tenaga.

Cahaya matahari mengambil masa sekitar 170,000 tahun untuk bergerak dari teras hingga ke permukaan. Tetapi mengambil masa lapan minit sahaja untuk bergerak dari permukaan ke bumi. Teras matahari mempunyai suhu sekitar 15 juta darjah Celsius. Namun suhu permukaan matahari pula lebih sejuk berbanding terasnya, iaitu sekitar 5,500 darjah Celsius.

Selepas matahari, planet-planet lain dalam sistem suria terbentuk hasil daripada lebihan habuk nebula suria. Lebihan ini berputar mengelilingi matahari dalam bentuk serpihan jirim-jirim. Lama kelamaan, serpihan jirim-jirim tersebut berlanggar antara satu sama lain, lalu membentuk gumpalan.

Bumi purba mengambil masa sekitar 10-20 juta tahun untuk terbentuk dan merupakan planet ketiga daripada matahari. Sebanyak lapan buah planet terbentuk iaitu Utarid (Mercury), Zuhrah (Venus), Bumi (Earth), Marikh (Mars), Musytari (Jupiter), Zuhal (Saturn), Uranus dan Neptun (Neptune). Sistem solar juga mempunyai planet-planet kerdil seperti Pluto, Eris dan Ceris, selain lebih 150 buah bulan dan jutaan asteroid.

Susunan planet-planet dipengaruhi oleh pembentukan sistem suria itu sendiri. Oleh sebab hanya jirim-jirim batuan sahaja yang dapat bertahan daripada haba yang dihasilkan matahari, maka empat planet pertama di dalam sistem suria terdiri daripada planet-planet yang berbatu, termasuklah bumi.

Jirim atau bahan seperti ais dan gas berada lebih jauh daripada matahari. Sebab itulah planet gergasi seperti Musytari dan Zuhal kaya dengan gas, manakala planet seperti Uranus dan Neptun pula penuh dengan ais dan mempunyai suhu yang sangat sejuk.

Walaupun jumlah bulan dalam sistem suria amat banyak, tidak semua planet mempunyai keistimewaan untuk mempunyai bulan. Planet Utarid dan Zuhrah adalah dua planet dalam sistem suria yang tidak mempunyai bulan. Planet-planet gergasi seperti Musytari (79 buah bulan) dan Zuhal (82 buah bulan) menguasai lebih banyak bulan.

Walaupun Pluto merupakan sebuah planet yang kecil, malah lebih kecil daripada bulan bumi, ia mempunyai lima buah bulan yang mengorbitnya. Sedangkan, bumi hanya mempunyai sebuah bulan. Bulan bumi terbentuk sekitar 4.53 bilion (60 juta tahun selepas pembentukan sistem suria) tahun yang lalu melalui pelanggaran sebuah objek dengan bumi – objek ini bernama Thea dan mempunyai saiz seperti Marikh.

Pelanggaran tersebut telah mengakibatkan kehancuran Thea. Lalu, sebahagian daripada serpihan Thea telah bergabung dengan jasad bumi. Selebihnya pula telah berputar mengelilingi bumi dan serpihan-serpihan tersebut lama kelamaan bergumpal menjadi bulan.

Bumi mempunyai diameter sepanjang 6,371 km dan merupakan planet kelima terbesar dalam sistem suria. Jarak bumi dari matahari ialah 150 juta km dan cahaya matahari mengambil masa sekitar lapan minit untuk sampai ke bumi. Bumi terletak pada kedudukan amat ideal dalam sistem suria, menyebabkan ia satu-satunya planet dalam sistem suria yang sangat sesuai untuk hidupan.

Sekiranya bumi berada di kedudukan Utarid atau Zuhrah, bumi terlalu panas untuk diduduki. Sekiranya bumi berada di kedudukan yang lebih jauh, maka bumi terlalu sejuk untuk diduduki. Untuk pengetahuan anda, Marikh yang merupakan planet keempat dari matahari selepas bumi pun sudah mempunyai purata suhu sekitar -63 darjah Celsius.

Anda sebenarnya sedang membaca sebahagian daripada buku terbaru kami, GENESIS tulisan ZAMIR MOHYEDIN. Kalau anda berminat, boleh dapatkan di Shopee kami kerana terdapat pra-tempah sedang dibuka sekarang! Dapatkan bersama dengan Mantera Alam Melayu.

Buka pautan dibawah:

Kombo: http://bit.ly/kombosihirsains1…
Mantera: http://bit.ly/manteranaim1
Gensiss: http://bit.ly/genesiszamir1


Agensi Pelancongan Yang Diluluskan Oleh Tabung Haji Pada Tahun 2017

Hari raya aidilfitri baru sahaja melabuhkan tirainya. Sebulan masa yang digunakan untuk umat islam di Malaysia ini bergembira. Tamatnya hari raya AidilFitri bermaksud akan bermula satu musim yang baru. Musim tersebut ialah musim haji. Semua muslimin dan muslimat pastinya bercita cita untuk menjejakkan kaki ke Tanah Suci untuk menyempurnakan rukun Islam tersebut.

Namun, terdapat segelintir pihak yang cuba mengambil kesempatan dengan melakukan penipuan tentang perkhidmatan pakej haji. Saban tahun kita akan dengar tentang bakal jemaah haji yang terkandas di lapangan terbang kerana telah ditipu. Jadi pihak Tabung Haji telah melakukan satu inisiatif dengan memberi panduan untuk umat Islam memilih agensi pelancongan yang diluluskan oleh Tabung Haji sendiri.

Antara agensi pelancongan yang telah diluluskan oleh Tabung Haji ialah:

Semoga dengan panduan yang diberikan oleh Tabung Haji ini akan memudahkan rakyat Malaysia memilih agensi pelancongan yang diluluskan sahaja untuk memudahkan urusan haji tanpa sebarang masalah.


Serangan Orang Laut: Bencana Zaman Gangsa

Zaman gangsa dalam sejarah dibanjiri oleh berdirinya banyak peradaban-peradaban agung yang penuh berdiri. Kita sering membicarakan tentang Hitties dengan serangan-serangan yang menggegarkan pemerintahan Firaun Ramses II. Atau kita akan jadi takjub dengan kehebatan masyarakat Mesir Purba membina Piramid setiap kali bercakap tentang zaman gangsa.

Ada yang lenyap, runtuh atau mengalami kekalahan yang memalukan dan merugikan. Yang turut terkesan dengan kemunculan orang-orang laut, yang keluar dari beberapa tempat yang dibahaskan oleh sejarawan, lalu meruntuhkan peradaban-peradaban agung yang hebat ini. Serangan orang laut ini dikatakan dalam lingkungan sekitar 1200 SM. Bahkan oleh kerana serangan dasyat mereka ini, ada pengkaji diluar sana yang meletakkan serangan oleh orang laut ini sebagai “World War Zero” atau “Perang Dunia Sifar.” Nama-nama puak ini dikenali sebagai seperti kaum Ekwesh, Teresh, Sherdana, Shekelesh, Meshwesh, Kizzuwatna, Arzawa, Zakala, Alasiya, Tjeker, dan Denyen.

Mereka ini keluar pada satu fasa dalam sejarah zaman gangsa, lalu memberi mimpi ngeri kepada peradaban-peradan yang berdiri di sekitar Laut Mediterranean. Kisah tentang orang laut ini hanya diketahui melalui inskripsi-inskripsi Mesir yang menceritakan tentang kemenangan mereka ke atas pakatan orang laut ini dalam beberapa buah pertempuran. Namun, selebihnya kita mengetahui Mesir Purba mengalami zaman kejatuhannya selepas serangan orang laut ini, yang dinyatakan oleh kebanyakan sejarawan mungkin kerana serangan ini memberi kesan yang agak besar kepada ekonomi Mesir Purba itu sendiri. Banyak rizab negara digunakan semata-mata untuk membiyai melawan orang laut. Betapa negara ketika itu kekurangan wang, sehinggakan tidak mampu untuk membayar para pembina makam firaun.

Biasanya rekod dan catatan mengenai orang laut ini selalu dinamakan sebagai “mereka yang datang laut dengan kapal perang mereka” dan “tiada satu pun yang mampu mengatasi mereka” atau “tiada sesuatu yang seumpama dengannya.”  Tidak hairanlah bagaimana empayar seperti Hittites pun kecundang di tangan mereka dan Mesir Purba begitu terseksa untuk menghalau mereka dari wilayah kekuasaan mereka. Dalam Pertempuran Djahy dan Delta, diceritakan bahawa Ramses III berjaya mengalahkan mereka selepas puak ini mengacau perdagangan Mesir Purba di Kadesh. Namun, orang laut tidak menyerah apabila mengumpulkan kekuatan mereka sendiri sebelum menyerang semula.

Ia tertulis dalam ukiran di inskripsi di salah sebuah kuil Mesir Purba yang dibina untuk pengabadikan kepada Ramses III yang terletak di Medinet Habu yang menceritakan tentang mereka ini sebagai satu puak yang menyerang wilayah sekitar Turki, Syiria, Cyprus dan Syam. Inskripsi tersebut bercerita bahawa serangan ini membuatkan kota-kota zaman ganga sebagai “seolah-olah tidak pernah berdiri dan wujud di situ.”

Catatan daripada Mesir Purba memberi cadangan kepada kita puak dan bangsa apakah orang laut ini. Sarjana masih lagi berbahas tentang mereka ini, dan di bawah ialah senarai puak-puak yang mungkin mewakili orang laut ini yang pernah wujud ketika zaman gangsa dahulu. Antara puak-puak yang dikaitkan dengan orang laut ini adalah kerajaan yang didirikan oleh penutur Luwian yang dikatakan membuat pakatan lalu melanggar kota-kota yang berdiri. Tetapi akhirnya orang Luwian ini ditewaskan dalam Perang Troy oleh orang Mycenean.

Puak lain yang disebut dan dikaitkan dengan orang laut ialah penduduk-penduduk di Palestine ketika itu yang teorinya berlegar sekitar kisah Bible tentang orang Palestine. Namun, tidak semua yang bersetuju dengan kenyataan ini. Teori bahawa orang laut ini ialah adalah migrasi masyarakat Indo-Eropah yang mula keluar dari Eropah juga menjadi pegangan kebanyakan sejarawan. Ini juga dapat dikaitkan tentang mitologi Yunani itu sendiri yang menceritakan bahawa kerajaan Purba Yunani bernama Mycenean pernah berperang dengan Empayar Hittites.

Bahkan turut dikaitkan bahawa Zeus salah satu dewa Yunani Kuno pernah berperang dan berlawan dengan makhluk taufan dari Cilicia yang terletak di Anatolia, Turki. Selepas kemenangan ini, orang-orang Yunani mula mendiami bandar yang pernah menjadi sebahagian daripada Empayar Hittites. Kisah ini adalah serupa seperti dengan mitologi orang Hittites sekaligus memberikan gambaran bahawa kemungkinan besar mitologi ini diambil oleh orang Yunani Kuno ketika ekpedisi mereka ke wilayah sekitar Mediterranean.

Kisah yang sama, dapat dibaca juga tentang mitologi pasca Perang Troy yang menceritakan bahawa hero-hero orang Mycenean seperti mula mengembara keluar ke wilayah di Mediterranean, bahkan memasuki ke kawasan seperti negara kota Kanaan di Palestine dan negara-negara kota Phoenicia.

Namun perlu juga diingatkan bahawa orang laut ini tidak ada kena mengena dengan orang laut di Peradaban Melayu yang pernah berfungsi sebagai tentera elit kerajaan Melayu silam menjaga perairan dan keamanan Selat Melaka.

Rujukan:

Joshua J. Mark (2009) Ancient History Encylopedia. Sea Peoples. https://www.ancient.eu/Sea_Peoples/

Evan Andrews. (2017) History.com. Who were the Sea Peoples? http://www.history.com/news/ask-history/who-were-the-sea-peoples

Benjamin Welton. (2016).  Listverse. 10 Fascinating Theories Regarding The Ancient Sea Peoples. https://listverse.com/2016/06/06/10-theories-regarding-the-sea-peoples/

Cheyenne Macdonald (2016) Daily Mail. Mysterious Civilization of ‘sea Peoples’ Were Wiped out by ‘world War Zero’ 3,000 Years Ago. http://www.dailymail.co.uk/sciencetech/article-3587701/Mysterious-civilisation-Sea-Peoples-wiped-world-war-zero-according-new-study.html


Kenapa Tentera Turki Cuba Rampas Kuasa Tahun 2016?

Turkiye buat second round pilihan raya. Pemenang round tu jadi presiden. Maka jom kita bincang pasal salah satu detik paling cemas dalam sejarah moden negara ni. Percubaan rampasan kuasa 2016! Sebelum kita ulas pasal rampasan kuasa ni, saya kena bercerita dulu pasal Fethullah Gülen. Pengaruh dia kat Turki memang hebat. Dia bawa pendirian Islamisme dan neo-Ottomanism.

Masa Erdogan baru nak naik tahun 2003 dulu, penyokong-penyokong Gülen turut membantu. Hasilnya? Gandingan Erdogan-Gülen melemahkan saraf Ataturkisme. Waktu ni Gülen di kemuncak pengaruh.

Pengikut dia pegang akhbar, TV, rangkaian pusat ilmu, institusi kewangan, kedudukan tentera dsb. Erdogan sebagai PM tak kacau mereka ni sangat, sebab ada common interest yang sama: Lemahkan kuasa politik angkatan tentera.

Sebelum tu, kami nak bagitau yang kami beraksi menjual buku-buku The Patriots, Mahakarya dan Write & Brave di #PBAKL2023. Jemput ramaikan reruai kami. Berikut adalah peta lokasi kami:

Ini pula adalah diskaun-diskaun yang kami tawarkan:

Tu Point One: ada ‘tug of war’ antara ahli politik dan anggota tentera. Turki ni serupa Rusia yang mengkastakan ‘siloviki’ (tentera) dan ‘siviliki’ (awam).

Hubungan Erat Tapi Jerat

Yumitro (2022) juga menyentuh bahawa Erdogan tahu dia tak mampu nak lawan Gülen. At least masa jadi PM lah. Teamwork Erdogan-Gülen mula nampak retak sekitar tahun 2011. Dulu asalnya sekutu, waktu ni dah jadi pesaing. Team Gülen mula kacau Team Erdogan. Erdogan jadi pentadbir negara. 2010-2013 tu, rahsia negara kerap dibocor (Boulton & Coskun, 2014).

Erdogan dah mula mendakwa Gülen buat ‘kempen kotor’ nak conteng arang pada kerajaan. Manakala Team Gülen pula kata tuduhan ni ‘serupa komedi’. In short, ada power struggle antara dua figura ni. Sampailah kemuncak, apabila Erdogan dakwa Team Gülen ni cuba buat ‘parallel state’:

Kira Team Gülen walaupun bukan kerajaan cuba run kerajaan tanpa masuk politik. Sesiapa saja yang kerajaan rasa penyokong Gülen dipecat atau ditangkap. Dah tu pula, 2013 ada skandal korupsi besar yang melibatkan 52 figura kerajaan. Semua tu parti Erdogan.

Polis temui $4.5 juta tunai disimpan dalam kotak-kotak kasut kat rumah seorang pengarah bank pro-Erdogan.

Ada peniaga pula katanya terlibat dalam gold trading $9.6 bilion. Tapi kerajaan Erdogan pecat ramai ketua polis termasuk kat Istanbul. SOP pihak berkuasa ketara ditukar. Kalau nak raid, kena bagitau ketua-ketua dulu (Hurriyet, 2013). Siapa yang tukar? Menteri Dalam Negeri dan Menteri Undang-Undang. Seramai 70,000 peguam Turki bawah Turkish Bars Association lawan SOP ni kat mahkamah agung.

Mereka menang.

Mahkamah agung batalkan SOP ni. Kemudian Erdogan rombak kabinet kerajaan balik. Macam-macam jadi masa ni… dan Erdogan mendakwa siasatan ni adalah konspirasi dibuat perkakas Gülen.

The Coup Itself

Penjelasan panjang ni dah bagi korang gambaran jelas apa yang berlaku sebelum tu. Rampasan kuasa 2016 ni katanya Erdogan vs Gülen. Bukan Ataturkisme vs Erdoganisme. Betul, selama ni kalau ada campurtangan Ataturkisme ada kaitan. Sebab bidangkuasa tentera dan kehakiman anggap diri pembela ilham Ataturkisme (Filkins, 2016).

Parti Islamis susah nak ada tempat. Pada 13 Julai 2016, Erdogan menandatangani rang undang-undang bagi imuniti pada tentera Turki. Tak boleh didakwa kalau terlibat dalam domestic operations… kecuali kes yang dapat lampu hijau dari PM. Ni kira mengikat tangan tentera supaya tunduk pada kerajaan. Dua hari kemudian, semua pakat terkejut.

Malam tu, jet tentera terbang melintasi Ankara… jambatan Istanbul pula tutup. Dan PM Binali Yildirim umumkan yang “sebahagian pihak tentera sedang merampas kuasa secara haram”. Chaos all over. Kereta kebal ada kat Ataturk Airport. Pengguna media sosial disekat. Teruk.

Dalam blok tentera pula, segerombolan menjemput Komander Tentera Darat Turki. Bila sampai jer, komander tu ditangkap dan dijerut supaya tandatangan pengisytiharan rampasan kuasa. Dia enggan bagi kerjasama. Timing rampasan kuasa ni pun menarik. Waktu tu Erdogan tengah bercuti.

Tengah malam jer, helikopter mula mengebom pejabat dan markas pihak berkuasa. Tentera pergi tawan Dataran Taksim di Istanbul. Dan pembaca berita Tijen Karas dipaksa umum: “kepimpinan demokrasi dan sekular dah diluntur kerajaan sekarang. Turki kini dipimpin Majlis Peace at Home.”

Erdogan bila tahu jer mengecam usaha rampasan ni sekeras-kerasnya. Dia guna media CNN (yang tak dikuasai perampas kuasa). Apa dia umum? “Tiada kuasa melebihi kuasa rakyat!”

Ni strategi nak hasut minta rakyat Turki turun berhimpun. Sebab perampas buat perintah berkurung.

Kalau ada ahli kerajaan tengah tidur masa tu, semua dikejutkan. Timbalan Perdana Menteri buat live umum “kerajaan masih berkuasa”. Datuk bandar kat Ankara ‘hasut’ rakyat suruh keluar ke jalan raya. Dalam banyak-banyak usaha rampasan kuasa, ini paling meremang. Sebab rakyat turun!

Dah turun, mereka buat apa? Mereka pergi masjid tengah-tengah malam laungkan azan. Tengah malam. Azan tak stop.

Azan yang biasa. Selalu kita dengar. Selalu kita balas. Tapi malam tu? Tu adalah war cry of peace. Ayat-ayat sama tapi maksudnya secara kias suruh lawan perampas kuasa.

And that was it.

Antara Realiti Dan Konspirasi

Kerajaan Turki buat kerja di sebalik tabir dan di ‘medan perang’… sementara rakyat membanjiri serata tempat utama nak tunjuk mereka TAK SETUJU.

Itulah asas nak kalahkan rampasan kuasa. Tunjuk rakyat tak setuju.

Lalu Peace at Home ni ibaratkan syok sendiri.

15 Julai start. 16 Julai balik. Tapi 300+ orang mati kerana usaha ni. Erdogan masa tu atur balik segala struktur kerajaan. 21,000+ guru hilang lesen sebab katanya setia pada Gülen. Bagi Erdogan, ni kerja Gülen. Crackdown ni end up menyebabkan 160,000+ orang hilang kerja.

Masa ni Peace at Home tak boleh minta tolong orang luar pun. Sebab NATO menggesa semua ‘hormati institusi demokrasi di Turki dan pemerintah yang dipilih rakyat’. Total loss.

Tapi masa tu kerajaan-kerajaan Barat taknak serahkan Gülen. Dia ada kat US sejak 1999. Self-exile.

Mereka kata hujah Turki tak meyakinkan. Malah ada juga dakwaan mengatakan ni kerja Erdogan sebenarnya. Banyak hujah ditabur, tapi semuanya boleh ditempelak. Macam:

1. Orang dah ada kat masjid masa rampasan kuasa dibuat (eh? Ramai kat masjid pun satu isu?)
2. Kerajaan dah ada senarai nak tangkap siapa (mestilah, kan ada power play antara Kerajaan vs Tentera).
3. Erdogan guna percubaan rampasan ni nak luaskan lagi kuasanya (dia dari dulu ‘chess player’. Bagi peluang, dia ambil).

Maka tutup buku, ‘pre-planning’ ni hujahnya tak solid.

Dan sejarah tertulis bahawasanya Erdogan survive coup attempt guna kuasa rakyat yang masuk masjid dan turun ke jalanan.

Cuma itulah, kalau analisis betul-betul, kita nampak punca utama gagal.

Geng perampas ni katanya 10,000+ anggota jer. Turkish Armed Forces pula 400,000+.

Peringatan, sahabat semua. Jemput ramaikan reruai kami:

RUJUKAN:

Boulton, R., & Coskun, O. (2014, Mac 28). Turkish security breach exposes Erdogan in power struggle. Reuters.

Filkins, D. (2016, Oktober 10). Turkey’s Thirty-Year Coup. The New Yorker.

Hurriyet. (2013, Disember 31). Amendments have been made to the Judicial Law Enforcement Regulation.

Yumitro, G. (2022, Feburari 2). The Turkish Government’s Policy in Weakening the Gulen Movement. Britain International of Humanities and Social Sciences Journal. 4 (1): 26-33.


Analisis Strategi Portugis Menakluk Melaka

1. Selepas menjarah Ormuz, Afonso de Albuquerque mendapatkan banyak senjata api dan meriam sebagai ufti daripada Kerajaan Hormuz.

2. Berusaha menakluk Goa dan memecahkan perpaduan di Lautan Hindia, seterusnya bersekutu dengan Vijayanagar, Malabar dan Gujarat (hipotesis saya) selepas Perang Diu dengan Mamluk dan Kesultanan / Kerajaan2 di India.

3. Mengetahui strategi pertahanan Melaka yang dipenuhi dengan meriam dan lela, di sepanjang kubu pertahanan Melaka. diberitakan sebanyak 2000-3000 artileri yang wujud di situ.

4. Namun, persenjataan dan pertahanan Melaka dikuasai oleh 20,000 tentera upahan daripada Jawa, Gujarat dan sebagainya.

5. Berusaha menyogok tentera-tentera upahan untuk meninggalkan pos kawalan masing-masing. Taktiknya berjaya apabila tentera-tentera upahan di bawah Utimurtiraja tidak berusaha bersungguh-sungguh, malahan membantu Portugis memenangi Kota dan pasar Melaka

6. Memperolehi kemenangan moral dengan menggelarkan diri sebagai ‘raja bagi semua nagivasi’. Moral pasukan Portugis lebih memuncak apabila berjaya memaksa Sultan membebaskan tahanan-tahanan portugis dalam perang pertama 1509 dan tetap bertindak membakar kapal2 dagang dan 4 buah bangunan perdagangan di tepi pantai Melaka

7. Mendaratkan tentera di tepi jambatan dan berusaha menakluki jambatan. Hanya segelintir tentera anak jati yang berperang menggunakan istinggar, pemuras, keris dan anak panah beracun. Namun, Portugis berjaya menguasai jambatan dan berentap dengan Sultan Ahmad sendiri serta gajahnya di atas jambatan. Gambaran jambatan kayu adalah amat tidak tepat apabila gajah pun boleh berdiri di atas jambatan.

8. Berusaha meletupkan jambatan Sungai Melaka dan memutuskan hubungan antara Kota Melaka (Istana) dan Pasar Melaka. Hubungan antara keduanya terputus.

9. Tentera Portugis berundur semasa matahari jatuh kerana terlalu ampuh pasukan anak jati Melaka bertahan di dalam Kota. Malamnya, tentera-tentera anak jati berhimpun di halaman istana untuk memperdengarkan bacaan Hikayat Ali Hanafiah untuk menaikkan moral pasukannya. Dalam Sejarah melayu, yang terlibat seperti Tun Sura Negara, Tun Indera Segara, Hang Setia, Tun Salleh dan Bendahara Paduka Tuan Lubuk Batu (Bendahara Tepok) yang ada. Nama-nama besar lain seperti Hang Nadim, Hang Isap, Seri Bija Negara tiada disebutkan. Mungkin mereka berada di luar perairan Melaka dalam misi yang berbeza.

10. Sementara semua anak jati berhimpun di halaman istana, tentera-tentera upahan tidak menjalankan tugas. Portugis berjaya melepasi pintu utama Sungai Melaka (Jambatan sebagai pintu, walaupun terputus dua, ia masih tidak dapat dilepasi oleh kapal besar atau galeon perang portugis) dengan menaiki Jong besar Pedagang Cina yang berkomplot dengan pihak Portugis. Naina Chatu sebagai ketua pedagang yang menggantikan Syahbandar Datuk Mendeliar (yang mati dihukum kerana memfitnah Bendahara Seri Maharaja) membuka pintu Kota Sungai Melaka yang membolehkan jong besar itu masuk dengan senyap tanpa dikesan oleh tentera melayu. Jong Cina itu dipenuhkan dengan membawa semua soldadu, meriam dan segala artileri serta beg pasir sebagai kubu sementara Portugis, berkubu di dalam Kota Melaka.

11. Ketumbukan lasykar melayu Melaka terkejut apabila meriam diletupkan dan istinggar ditembak ke seluruh arah Kota dari kubu beg pasir itu pada keesokan paginya. Kesemua tentera upahan telah menghilangkan diri. Tentera melayu Melaka yang terkejut itu tergesa-gesa mengatur serangan balas dan Sultan Ahmad sendiri menaiki gajah terbaik (Jurudemang) dengan Seri Udani dan Tun Ali Hati di belakang gajah menyerang balas, sehingga terkepung pula baginda dek askar Portugis. Lembing Portugis terkena Sultan Ahmad menyebabkan rakyat Melaka lebih dahsyat mengamuk segala ketumbukan Portugis. Fernao Gomes de Lemos berjaya menikam mata gajah dengan lembingnya menyebabkan gajah itu menguak kesakitan. Askar portugis lain melembing punggung gajah dan satu lagi tombak terkena tepat ke Seri Udani, menyebabkan gajah itu jatuh dan Raja Ahmad sendiri jatuh tercampak dari gajah itu. Seri Udani cedera parah, namun berjaya diselamatkan dari maut.

12. Portugis mengundurkan tenteranya dengan jong cina itu ke tengah laut dan berehat selama seminggu. Namun, tiada langsung kapal perang Melaka yang menyerang mereka di tengah lautan? Ini sangat memusykilkan. Dalam tempoh seminggu, banyak pedagang-pedagang yang meminta perlindungan Portugis dan membantu Portugis. Sementara Albuquerque menunggu Melaka menyerah kalah, namun tiada sebarang penyerahan dari pihak Melaka.

13. Pada 24 Ogos 1511, Portugis menyerang kembali Kota Melaka, tetapi didapati Sultan telah berundur. Mereka menjarah Kota Melaka dengan mengecualikan pedagang-pedagang yang memihak kepada mereka. Naina Chatu dilantik sebagai Walikota Melaka atau Syahbandar, sementara Utimurtiraja dihukum bunuh selepas dia dikatakan menjadi agen bermuka dua. Tentera-tentera uoahan mungkin dilantik semula menjaga kota Melaka (kecuali tentera jawa yang pulag selepas Utimurtiraja dihukum bunuh). Portugis merobohkan masjid, kota istana dan permakaman Sultan Melaka, mengambil batunnya untuk dijadikan Kota yang baru, serta menara tinggi yang ampuh, demi menghalang serangan balas. Batu-batu lada yang digunakan untuk membina masjid dan tembok istana semestinya sangat banyak untuk membina kubu tersebut.

Rujukan:

1. Sejarah Melayu Edisi W.G. Shellabear

2. Bailey Wallys Diffie, Foundations of the Portuguese Empire, 1415-1580


Liciknya Singapura Mengabaikan Hak Perlembagaan Bangsa Melayu

“Orang Melayu ni paranoid. Kalau kita ratifikasi ICERD pun, hak hak istimewa Bumiputera masih terjamin. Nak batalkan Perkara 153 bukan saja perlu 2/3 majoriti, tetapi perlu kelulusan Raja Raja Melayu. Jangan bimbang tak bertempatlah!”

Perkara 152(2) Perlembagaan Singapura juga menyebut tentang kedudukan istimewa Melayu sebagai kaum pribumi (indegenous people) dan tanggungjawab kerajaan mereka dalam memelihara hak dan kepentingan kaum Melayu dari sudut bahasa, pendidikan, agama, politik, sosial dan ekonomi.

Tetapi apa yang berlaku adalah perlembagaan akan tinggal nama sahaja apabila dasar kerajaan sedia ada akhirnya meminggirkan bangsa tersebut. Contohnya selepas kemerdekaan daripada Malaysia tahun 1965, Jawatankuasa Penasihat Penamaan Jalan Singapura telah menghentikan penggunaan nama Melayu bagi jalan di negara tersebut. Malahan mereka mula menggantikan perkataan ‘lorong’ kepada ‘avenue’ atau ‘drive’. Bermula tahun 1980an, nama2 Cina pula digunakan. Jadi dimana pemeliharaan kedudukan Melayu dari segi bahasa?

Selepas tahun 1965, Singapura telah memperkenalkan kuota perumahan, skim penempatan semula bandar dan mewujudkan sistem perwakilan undi (GRC). Keadaan ini telah mencairkan kuasa politik Melayu dan melemahkan parti parti pembangkang pro Melayu seperti PKMS. Jadi dimana pemeliharaan kedudukan Melayu dari segi politik?

Kuota kediaman etnik juga diperkenalkan pada tahun 1989 dengan syarat bahawa peratusan etnik Melayu tidak boleh melebihi 20% daripada sebuah kawasan pilihanraya dan 22% daripada komposisi penduduk blok perumahan awam. Jadi di mana pemeliharaan kedudukan Melayu dari segi ekonomi sedangkan tumpuan perniagaan dan infrastruktur adalah kepada kawasan perumahan berpusat seperti ini?

Dari segi pendidikan, kedudukan Melayu lebih parah. Sehingga 2005, tidak pernah ada seorang pun Melayu menerima biasiswa Angkatan Tentera Singapura (SAFOS). 98% daripada penerima biasiswa luar negara SAFOS pula berbangsa Cina. Bermula tahun 1990, kerajaan Singapura telah membatalkan dasar pelajaran percuma kepada kaum Melayu tanpa syarat yang diwarisi dari zaman British. Kesannya, mana2 keluarga Melayu berpendapatan SGD2000 sebulan perlu membayar yuran pengajian yang tinggi. Jadi dimana pemeliharaan terhadap kedudukan Melayu dalam pendidikan?

Saya tak ada masalah jika bangsa saya jahil. Jahil itu penyakit. Penyakit itu ada ubatnya. Belajar dan membaca adalah ubat kejahilan.

Tapi menjadi babi ni tak ada ubat. Samak macammana pun dia akan kekal najis.

Boleh tandatangan petisyen bantahan dan menentang ratifikasi dan ICERD di petisyen atas talian di sini:
>>https://chn.ge/2OKfHgU
>>https://chn.ge/2OKfHgU
>>https://chn.ge/2OKfHgU

Sumber rujukan:

1. Perlembagaan Singapura ms 158

2. Dilema Singapura: Peminggiran Politik dan Pelajaran Masyarakat Melayu, Prof Madya Dr Lily Zubaidah Rahim (Assoc Professor at University of Sydney), Oxford University Press, 2004, ms 91-101, 265

Artikel kredit kepada Abdul Rahim Hilmi Zakariya.


Sejarah Kedatangan Etnik Cina Ke Tanah Melayu

“Nanyang” atau “Laut
Selatan” merupakan destinasi impian rakyat China dalam kurun ke-19 yang
menggambarkan rantau tersebut merupakan sebuah tempat yang makmur dan kaya.
Harapan yang tersemai dalam sanubari mereka menyebabkan mereka mengambil
keputusan untuk pergi ke “Nanyang” atau “Laut Selatan” tanpa
mengetahuai ranjau yang bakal dihadapi oleh mereka. Mereka hanya memikirkan di
situ ada peluang untuk mereka mengubah kehidupan. Mereka hanya mengharapkan di
situ ada ruang untuk mereka keluar daripada kesempitan dan kesengsaraan hidup.

Secara kontrak, mereka dibawa ke destinasi impian dalam sebuah kapal yang memuatkan kira-kira dua juta orang Cina. Perjalanan mereka ke “Nanyang” atau “Laut Selatan” bukan satu perjalanan yang mudah. Mereka perlu berhadapan dengan ombak yang besar. Tidak ada jaminan keselamatan. Mereka harus memastikan keselamatan diri sendiri. Keadaan ini bertambah teruk kerana keadaan kapal yang sangat tidak menyelesakan. Ruang untuk meletakkan mereka adalah sempit dan kotor. Bukan itu sahaja, rawatan untuk mereka yang sakit tidak disediakan. Mereka didera, dipukul, dan tidak diberikan makanan atau minuman. Dalam tempoh tersebut, sesiapa yang jatuh sakit dan mati, mayatnya akan dicampak ke dalam laut.

Selepas beberapa bulan mengharungi lautan, mereka yang ‘berjaya hidup” sedar bahawa destinasi impian mereka masih terlalu jauh. Apabila kapal berlabuh di sebuah tempat yang tidak diketahui oleh mereka di “Nanyang”, (Sebenarnya di Singapura), mereka perlu dikuarantin sebelum menjalani pemeriksaan kesihatan. Selepas melepasi pemeriksaan kesihatan, barulah mereka diberikan permit untuk tinggal di situ.

Takdir dan kehidupan mereka di “Nanyang” terletak di tangan Tuhan. Mereka bekerja di lombong bijih timah, ladang lada hitam, dan ladang getah. Ternyata kehidupan mereka sesudah tiba di tanah “Nanyang” bukanlah mudah seperti yang diharapkan oleh mereka. Indah khabar dari rupa. Namun begitu, mereka tidak mempunyai pilihan selain daripada meneruskan kehidupan dan bekerja sebagai buruh. Kehidupan mereka di tanah impian mereka ini dikawal ketat. Selama bekerja, mereka juga terancam oleh haiwan liar seperti harimau dan haiwan berbisa seperti ular. Semua perkara ini tidak pernah terbayang dan terfikir semasa mereka di kampung.

Mereka juga tidak pernah menyangka bahawa kehidupan mereka umpama keluar dari mulut harimau, masuk ke mulut buaya. Mereka meninggalkan tanah asal mereka kerana ingin lari daripada kesengsaraan angkara kezaliman Kerajaan Manchu. Keadaan politik di China juga bergolak kerana rakyat China sering mengadakan pemberontakan untuk menggulingkan Kerajaan Manchu.

Hal ini demikian kerana pada tahun 1664,
Dinasti Manchu telah menakluki negara China dan mengamalkan dasar diskriminasi
terhadap penduduk tempatan di China. Justeru, rakyat memberontak. Pemberontakan
yang terkenal adalah pada tahun 1850 hingga 1864 iaitu Pemberontakan Taiping.
Pemberontakan ini diketuai oleh Hung Hsiu-Chuan tetapi pemberontakan tersebut
gagal menggulingkan kerajaan Manchu.

Ekoran daripada itu, kerajaan China telah bertindak kejam dan tegas untuk menghilangkan perasaan tidak puas hati rakyat China. Hal ini menyebabkan ramai orang China melarikan diri daripada menjadi mangsa kekejaman Kerajaan Manchu. Oleh itu, mereka dengan rela hati datang ke “Nanyang” atau “Laut Selatan” kerana kerajaan British menjanjikan peluang pekerjaan kepada mereka. Keazaman mereka untuk mencari rezeki di “Nanyang”  itulah yang membawa mereka ke Tanah Melayu yang merupakan salah satu lubuk rezeki di rantau Asia Tenggara atau Laut Selatan.

Mereka dibawa masuk ke Tanah Melayu dengan kaedah tertentu. Salah satu daripadanya ialah Sistem Tiket Kredit. Ramai dikalangan imigran Cina telah datang ke Tanah Melayu melalui sistem tiket Kredit. Imigran Cina yang ingin datang ke Tanah Melayu akan dikumpulkan oleh Kheh-thau (Ketua), orang yang bertanggunjawab mengumpulkan masyarakat tempatan di China sebelum di bawa ke Pelabuhan. Kheh-thau ini akan dibayar sejumlah wang bagi setiap imigran China yang dibawa oleh mereka. Imigran yang datang ini dipanggil Sin Kheh dan diletakkan dibawah pengawasan nahkoda kapal atau agensi buruh yang biasanya telah menerima bayaran daripada bakal majikan imigran berkenaan.

Imigran yang datang dengan cara ini terikat dengan perjanjian untuk bekerja bagi satu tempoh masa sehinggalah hutang tambang mereka dijelaskan. Selepas itu mereka bebas berkhidmat dengan sesiapa sahaja yang mereka suka. Mereka akan dibekalkan dengan tiket yang menunjukkan pelabuhan yang mereka akan tuju serta keterangan sama ada mereka bebas atau berhutang. Mereka akan dibawa oleh orang tengah atau pemborong buruh dengan bayaran tertentu kepada pihak majikan. Kerajaan British di Tanah Melayu telah mewujudkan jawatan pegawai pelindung buruh dari China pada bulan Mac 1872. Ia adalah bertujuan untuk mengawasi kemasukan buruh dan imigran dari China. Beberapa undang-undang telah dilaksanakan bagi membaiki sistem pengambilan buruh.

Mereka yang bekerja di bawah ini meneruskan kehidupan dengan mempertaruhkan jasad dan tenaga mereka untuk wang. Ada antara mereka yang bekerja dengan gigih untuk menebus diri mereka iaitu memerdekakan diri mereka. Namun begitu, terdapat juga dalam kalangan mereka yang tewas dengan kesusahan yang tidak berkesudahan. Golongan ini telah mencari hiburan seperti dadah, pelacur dan berjudi untuk menghilangkan tekanan yang dialami. Mereka dibayar upah hari. Hasil titik peluh mereka habis begitu sahaja.

Bagi mereka yang berjaya menebus
kebebasan diri, telah memulakan kehidupan baharu mereka. Mereka telah memilih
untuk berniaga. Bermula dari berniaga secara kecil-kecilan, mereka berjaya
membina empayar perniagaan. Mereka inilah yang telah memulakan babak baharu
orang Cina di Nanyang. Golongan yang berjaya inilah yang telah menerajui
ekonomi orang Cina di Nanyang khasnya di Tanah Melayu.

Kepayahan menempuh onak dan duri dari Tanah Besar China ke Tanah Melayu itu tidak dikesali oleh mereka yang berjaya di sini. Malah kesengsaraan itulah yang dijadikan penyuntik semangat kepada anak, cucu dan generasi seterusnya untuk terus memelihara maruah bangsa mereka. Kesengsaraan itulah juga yang dijadikan penguat semangat dari satu generasi ke satu generasi agar meneruskan kejayaan yang terbina daripada titik peluh nenek moyang mereka. Kalau kita telusuri secara halus akan ranjau perjalanan mereka yang terdahulu, maka kita akan memahami sebab masyarakat Cina di negara kita merupakan masyarakat yang sangat berjaya.

RUJUKAN:Jayzlee Liew, Kemasukan Buruh Asing ke Malaysia, 2017, UMS Khoo Kay Kim, Latar Belakang Sejarah Masharakat India dan China di Tanah Melayu, 1971/72, JEBAT, UM  Muzium Orang Cina Malaysia, Seri Kembangan, Selangor


Covid-19: The Queen Speech

Di UK, sementara perdana menteri Boris Johnson dah kong masuk hospital sebab positif COVID-19, Queen Elizabeth mengambil alih peranan untuk “rallying the nation” di saat UK berdepan dengan krisis.

Pada semalam, Elizabeth memberi perutusan khas di TV untuk memberi semangat kepada rakyat UK dan juga 15 negara Komanwel termasuk Kanada, Australia dan New Zealand di mana Elizabeth merupakan ketua negara.

Elizabeth jarang bertitah kecuali untuk Hari Krismas dan pembukaan sidang Parlimen. Perutusan “address to the nation” menerusi TV hanya pernah berlaku 4 kali: tahun 1991 (untuk bagitau rakyat kenapa UK masuk Per4ng Teluk lawan Saddam Hussein), 1997 (Princess Diana meninggal dunia), 2002 (ibundanya mangkat) dan 2012 (ulang tahun ke-60 memerintah).

Untuk kali ini, Elizabeth mengaitkan krisis COVID-19 dengan pengalamannya semasa The Blitz, waktu UK dibom oleh Jerman Nazi dari tahun 1940-1941 ketika Perang Dunia Kedua (1939-1945). Waktu tu Elizabeth baru berumur 14 tahun.

Sebagai puteri sulung, Elizabeth membuat perutusan khas di radio kepada kanak-kanak di UK dan negara-negara Komanwel, terutamanya kanak-kanak UK yang terpaksa ikut mak ayah mencari tempat perlindungan di Underground. Ada yang jadi yatim akibat serangan udara Nazi:

“We know, everyone of us, that in the end all will be well; for God will care for us and give us victory and peace. And when peace comes, remember it will be for us, the children of today, to make the world of tomorrow a better and happier place.”

Kali ini, Elizabeth pun sampaikan mesej yang sama:

“We should take comfort that while we may have more still to endure, better days will return. We will be with our friends again. We will be with our families again. We will meet again.”

Ayahanda Elizabeth, George VI pun memainkan peranan awal dalam menenangkan rakyat UK. Sebab tu poster “Keep Calm and Carry On” (dicipta semasa The Blitz) ada crown di atas.

Demi menyampaikan titah mengisytiharkan perang ke atas Jerman, George VI berusaha mengatasi masalah gagapnya untuk buktikan kepada rakyat. Kalau dia pun mampu endure, kenapa rakyat tak dapat endure. Boleh tonton kisah tu dalam cerita The King’s Speech.

Sementara itu di US, pemimpin di peringkat persekutuan dan negeri masih bermain politik walaupun kes dah cecah 300,000. Rata-rata negara demokrasi mesti ada masalah “politicking” (budaya mempolitikkan semua isu) dan “partisanship” (semangat kepartian yang melampau, orang baik pun kena cop jahat kalau berlainan parti).

Sebagai figure yang “above politics”, raja mempunyai autoriti moral untuk menyatupadukan negara ketika krisis. Ini antara fungsi monarki yang orang tak nampak dalam hari-hari biasa, tapi terserlah pada waktu krisis.

Video penuh: